text:
Izayi Murashi na Ngirabakunzi
Ubuzima bwa muntu bugizwe n’uruhererekane rwo guhitamo. Iyo rero umuntu ahisemo, haba hari byinshi ahigitse kuko biba bivuguruzanya n’icyo ashyize imbere. Iyo ujunditse amazi ariko ushaka no kwatsa umuriro, uba ugomba guhitamo. Iyo ukeneye umuriro amazi urayacira cyangwa ukayamira, kuko wakije uyajunditse wawuzimya. Iyo uryohewe no kujundika amazi, ubwo ibyo kwatsa umuriro ubyimurira ikindi gihe. Ibi ndabivuga mvunurira ku nyandiko ya Izayi Murashi yasohotse ku rubuga HYPERLINK « http://www.leprophete.fr/ » t « _blank »www.leprophete.fr tariki 8 kamena. Yitwa “Murashi arasubiza Padiri Thomas Nahimana: Padiri Ntuliye Edouard alias Simba ntiyarenganye”. Muri iyi nyandiko, Murashi Izayi akoramo umwitozo w’ingorabahizi: Kwamagana no kurata akarengane mu nyandiko imwe. Nk’uko ngiye kubyerekana muri iri sesengura, agaya akarengane kamugiriwe, ariko yagera ku karengane kagiriwe Ntuliye Edouard agasasa inzobe. Turabibona nidusesengurira hamwe igice kigira kiti:Ukuri ku rubanza rwa Padiri Nturiye Edouard Alias Simba.
1.Icyo Izayi Murashi agamije mu nyandiko ye.
Nk’uko nabivuze, muri iriya nyandiko Murashi ararata akanamagana akarengane icyarimwe. Ni byiza rero kureba muri ibyo byombi ikiri umurongo nyamukuru w’inyandiko ye (objet principal) n’ikiza ari inyongera (objet secondaire).
Kera, abaseminari babiri bakundaga agatabi ariko banakunda isengesho bagiye kugisha inama uwabayoboraga mu myitozo y’iyobokamana (directeur spirituel) bamubaza uburyo umuntu yahuza ibyo bikorwa byombi. Bose bamaze kugirwa inama buri wese ukwe, barahuye umwe akeye mu maso undi yazinze umunnya. Uwari wijimye yaganyiye mugenzi we ati ubu ngiye kuva ku itabi kuko yankuriye inzira ku murima. Undi byaramutangaje ati “njye yambwiye ko nta kibazo”. Mu by’ukuri ipfundo ryari mu buryo buri wese yari yabajije ikibazo, n’aho yari yashyize umurongo nyamukuru. Uwa mbere yabajije uwo mukambwe ati “Ese biremewe ko umuseminari yanywa itabi mu gihe arimo gusenga? “ (peut-on fumer en priant?). Undi yahise amukurira inzira ku murima. Uwa kabiri we yabaye inyaryenge aramubaza ati: “ese biremewe ko umuseminari yavuga isengesho mu gihe arimo kunywa agatabi” (peut-on prier en fumant?). Umukambwe yamusubije ko byaba ari ikimenyesto cy’isengesho ritadohoka kandi rihoraho. Bisa no gutebya ariko biradufasha kumva inyandiko ya Murashi. Birahagije kwibaza ibibazo bibiri byubakiye kuri biriya.
-Ese birashoboka kwamagana inabi urimo uyirata? Igisubizo ni oya.
-Ese birashoboka kurata inabi urimo uyamagana? Igisubizo Murashi yaragitanze.
2.Kuba warahemukiwe ntibiguha uburenganzira bwo guhemuka!
Mu ngorane nk’izo twe abanyarwanda twanyuzemo (itsembabwoko ryakorewe abatutsi, ubwicanyi bwakozwe na FPR…), bikunze kubaho ko uwababaye akeka ko akababaro yagize mu gihe cyashize kamugira umwere w’inabi imukomokaho uyu munsi. Ni ukutareba kure, ni no kwibeshya. Inabi izahora yitwa ityo uko ibihe bigenda bisimburana. Yakorerwa Izayi, yakorerwa Ntuliye, nta nyoroshyo biyiha. Koko rero Murashi yagiriwe inabi itavugwa, arapfakazwa, agirwa incike. Ibisekuruza byose bizahora bigaya abakoze iriya genoside. Ku rundi ruhande ariko, ibi ntibimuha ingingo yo kweza akarengane kagiriwe padiri Ntuliye. Ibi ni byo umuhanzi Masabo Nyangezi yamaganye mu ndirimbo yise “Wimpa ijambo”. Hari aho agera akagira ati “Wimpa ijambo ntashyira umubabaro wanjye ku munzani w’ishavu, nkabwirwa y’uko udashyitse”. Koko rero, n’ubwo ibihe byaba bikomeye gute, inabi n’akarengane bikwiye kwitwa gutyo. Igitangaje kurusha byose, ni uko inyandiko ya Murashi ishimangira ahubwo ko Ntuliye yarenganye bikomeye, nk’uko tugiye kubisesengura twitonze. Ikigoye kumva ni uburyo umuntu ujijutse nka Murashi atabona ko inyandiko ye ihabanye n’icyifuzo cye cyo kugaragaza uburyo Ntuliye afungiwe inabi yakoze.
3. Ibisobanuro bya Izayi Murashi ni agatereranzamba.
Murashi arabeshya nkana.
Mu nyandiko ye, Murashi ahimba ingingo ngo urukiko rw’ubujurire rwaba rwarashingiyeho rugira padiri Ntuliye na Kayiranga abere. Aragira ati: “uretse ko ntigeze numva ukuntu iyo ntera iri hagati y’igihano cy’urupfu no kurekurwa burundu abacamanza ba Ruhengeri bayiremye nta bisobanuro bishingiye ku kwicwa kw’itegeko cyangwa se kwa procedure, bakihutira gushingira ku ngingo yatanzwe n’abapadiri ntavuze amazina, bagiye gushinjura abo bagenzi babo mu Ruhengeri,bemeza ngo ‘nta muntu wihaye Imana wagize uruhare muri jenoside“. Kuba Murashi aha abeshya simbitindaho kuko mu kumusubiza Padiri Thomas yerekanye ko ibi ntaho biri mu mpapuro z’urubanza. Ni uburenganzira bwa Murashi gutororokanya ingingo zumvisha ko Ntuliye atarenganye, ariko kwitabaza ikinyoma ntibikwiye, akanatinyuka akakibwira abantu mu nyandiko. Abafaransa baca umugani ngo “masquer l’erreur par le mensonge c’est comme remplacer une tache par un trou”. Kwitabaza ikinyoma birutwa no kubura ingingo.
4.Guhuza ibidashoboka.
Kubera gutaratara ingingo ngo yumvikanishe icyo yita ukuri, Murashi ageraho ntabone ko yivuguruza. Ku ruhande rumwe aragira ati: “Ikindi nibuka cyamugonze, Inyangamugayo ya Gacaca yamubajije ibibazo bibiri mu bujurire,hamwe abura icyo asubiza, ahandi arabyiyemerera: Ubwa mbere yaramubajije ati uko ubyibuka,hagati y’igihe jenoside yatangiriye n’igihe yarangiriye, waherukaga kubonana na Myr Kalibushi ryari? Padiri yarashubije ati numva naraherukaga kumubona mbere y‘uko ubwicanyi bwa jenoside butangira nkongera kumubona duhungutse tuvuye Zayire. Umucamanza ati none se nk’umuntu wari mu byegera bya MYR Kalibushi wari ugufitiye icyizere,kandi ukaba utarahigwaga,kandi we akaba yarahigwaga, wumva nta buhemu bukubarwaho? Padiri yabuze icyo asubiza araceceka“. Kuri Izayi ngo icyo kiri mu byaha Ntuliye aregwa. Nyamara mbere y’aha yemeza ko mu byaha byakubise Ntuliye hasi harimo: “Kujya ku Gisenyi mu irimbi ajyanye n’interahamwe zigiye kwica MYR KALIBUSHI“. Biratangaje kuba ku ruhande rumwe Ntuliye aregwa kujyana n’interahamwe zitwaye Kalibushi zimujyanye kumwica, ku rundi ruhande Murashi na gacaca bagashimangira ko kuva ubwicanyi butangiye kugeza Ntuliye ahungutse Zayire atigeze aca iryera Kalibushi. Icyo umuntu yahamya atagiye kure, ni uko muri ibi kimwe ari ikinyoma, niba atari byombi. Izayi na gacaca ni bo bazi aho ikinyoma gihishe. Ntiwashinja umuntu kuba atarabonanye n’undi kuva ubwicanyi bwatangira kugeza muri za 1997 kandi ngo unamushinje kuba yaramushoreye agiye kumwica.
5.Ese aho Izayi Murashi yari yihishe yari yicaranye Satellite?
Iki kibazo ndagiterwa n’uko avuga ibintu ukibaza icyo abishingiraho. Dore ingero
– “Bukeye bwaho,taliki ya 9, mu gitondo cya kare zagabye ikindi gitero zifite imbunda na grenades byinshi, zahuruje izo mu Bushiru, Ramba, Ruhengeri n‘i Kigali“.
Ku batazi kariya karere, ni byiza kwibutsa ko umuntu uturutse Bushiru, Rambura, Ruhengeri na Kigali hari umuhanda umwe wa kaburimbo umuhingutsa ku Nyundo. Kubona ko rero abaje ari interahamwe birahagije, no kubona ko bamanutse ahitwa Nyakiriba birashoboka. Ariko kurenza indoro ukamenya abaturutse Kigali, ukamenya gutandukanya abavuye Bushiru n’abavuye Rambura (Rambura ni kamwe mu duce tugize Bushiru), ibi ni ugushyira inkuru mo umunyu n’urusenda. Umuntu yanakwibaza icyo Murashi ashingiraho yemeza ko amajwi yumvise kuri telefoni yari ay’umuntu w’i Gisenyi uvugana n’uw’i Kigali!
6. Amaso akunda ntabona neza, ariko n’ayuje urwango ni kimwe.
Izayi Murashi ashinja Ntuliye urupfu rwa Nzanana, ariko wareba uburyo abisobanura ugashaka aho bihuriye ukahabura. Aragira ati:
“Jye nirukiye muri étage hariya hahoze haba abapadiri bera hejuru y’icyikoni cy’abanyeshuli. Icyumba ninjiyemo nagihuriyemo na Padiri SIMBA, Padiri NZANANA, professeur Rugwizangoga bitaga Rutaburishema. Padiri Nzanana na Rutaburishema bari bafite imihoro mu ntoki. Ni uko Padiri Simba abarebana agasuzuguro, maze arabwira ati:“ nimuzane iyo mihoro, ibyanyu byarangiye!“ Abonye ntacyo bamushubje arakomeza abahata amagambo y‘iterabwoba avuga ko bikoza ubusa akabo kashobotse iyo mihoro ntacyo ishobora kubamarira. Akomeje atyo rero Padiri Nzanana yagize ubwoba arasohoka,ako kanya akimara gufunga urugi rw’icyumba twarimo yahubiranye n’igihiriri cy‘interahamwe zadushakishaga, zimwicira aho mu kirongozi (corridor), tubyumva“.
Muvandimwe Izayi, uko bigaragara, ubu buhamya bwawe busobanura izi ngingo:
1. Ko Ntuliye na we yari afite ubwoba kuko mwahuriye mu bwihisho.
2. Ko abari bafite imihoro ari Nzanana na Rugwizangoga. Ntibyumvikana uburyo utwumvisha ko Ntuliye ari we wakanze Nzanana kandi uyu ari we wari ufite intwaro. Ese ari amagambo, ari n’imipanga ibiri, igiteye ubwoba ni iki? (Ubundi se ko twari twarabwiwe ko imihoro yatanzwe na Kabuga Felesiyani akayiha interahamwe, aba bo bayihawe nande ?Uwabyibaza yaba acumuye ?)
3. Nzanana yaguye muri corridor yishwe n’interahamwe. None se ni gute Ntuliye yishyura urwo rupfu kandi wari wasigaye umufatiye mu cyumba? Mu nyandiko itaha nakugira inama yo kuvugurura ingingo (updating) ukavuga noneho ko Ntuliye ari we wari ufite umupanga. Byapfa kumvikana. Umbabarire sinkwigisha kubeshya kandi mbona waracanye uruti.
Yego urupfu rwa Nzanana rurababaje, ariko na none kumuvangavanga mu bidasobanutse si ko kumusigarira ku itongo. Abanyarwanda bahamya ko iyo wirukankanye igicumba n’umunyakinyoma, ngo ufatwa mbere ari umunyakinyoma. Sinzi uko wowe ubibona.
7.Icyaha cyo gukorana n’abicanyi.
Mu byo wowe Murashi ushinja Ntuliye, harimo kuba yarasabye abicanyi ngo bamanure Padiri Dominiko kuri Cathédrale bamuhungishirize mu iseminari. Kuri wowe kuba yarabigezeho ni ikimenyetso cy’imikoranire myiza yari afitanye n’abo bicanyi. Nyamara wibagirwa ko nawe ari abicanyi b’abajandarume bakuvanye ku Nyundo bakakugeza Méridien ku Gisenyi. Kuki byo bitaba icyaha?. Kuba barakurengeje bariyeri zose, kuki tutavuga ko nawe mwari mufitanye umubano? Uragira uti :
“abapadiri bansabiye umu“gendarme umwe wari uziranye na Padiri Kashyengo nawe wari wakomeretse. Uwo mu „gendarme“ yabanje kwanga ,aliko agezeho aravuga ati ngwino tugende,ntazabazwa amaraso yawe,ati aliko sinzi ko urenga barrières ziri hariya.Tugeze mu nzira kuri barrière nagize Imana,controle ikorwa n’umu „gendarme „ washatse kunkura mu modoka,aliko abonye ndashobora guhaguruka,yongera izina ryanjye kuri liste y’abihayimana.Turagenda turenga barrières zose tugera muri Hotel Meridien ku Gisenyi ,aho MYR Kalibushi yari ari hamwe na Padiri Dominiko wari wamanukanywe n‘interahamwe kubera Padiri Simba“.
Wamanukanye n’abicanyi b’abajandarume, Dominiko na we amanukana n’interahamwe, wowe urera naho we arirabura! Ese padiri Kashyengo wagusabiye abo bicanyi ko bagutwara kandi bakamwemerera, na we yakoranaga na bo. Birasa n’aho kuri wowe ikibazo atari ibikorwa ahubwo ari uwabikoze. Kuki biba icyaha kuri Ntuliye gusa. Wowe wari wavunitse bigaragara ko uhigwa, Dominiko nta kibazo yari afite. Ku bw’ibyo, kukwambutsa barrières no kukugeza i Gisenyi byasabaga ingufu zikubye kabiri izakoreshejwe mu gutwara Dominiko. Niba kubigeraho bisobanura gukorana n’abicanyi, uwagusabiye abajandarume kukumanura bakemera ni we waba afite umubano n’abicanyi kurusha Ntuliye. N’uwo se waramushinje?
8. Ibyahishuwe na Izayi Murashi.
Iyi nyandiko ya Murashi imwinjije mu mateka. Muti gute? Ni ubwa mbere umuntu yemera mu ruhame ko gacaca ashyigikiye kandi yamamaza ari urubuga rw’akarengane. Sinzi niba yarashakaga kuyirata, ariko mu by’ukuri biteye ubwoba. Dore urutonde rushya rw’ibyaha uko rwavumbuwe na Murashi na gacaca:
-Gucumbika kwa Mwalimu Mwambutsa kuva 8/4/1994 kugeza agiye i NYANGE;
-gusomera misa interahamwe kuri Sanzare buri gitondo;
-Kwimikwa n’interahamwe zikamwambika imyenda y’abasenyeri zikamugira MYR w’umuhutu wa Nyundo.
-Kudasura Musenyeri Kalibushi
-Kudasomera misa abapadiri bapfuye.
Nimundebere urutonde rw’ibyaha bihejeje umunyarwanda mu buroko! Ese Izayi wize akaminuza ntabona ko inyandiko ye ari urukozasoni. Ntanatinya kwanzura ko ibyo ari byo gacaca yahereyeho ikatira Ntuliye umunyururu wa burundu. Ati : “Ubwa kabiri (umucamanza wa gacaca) yarasubiriye aramubaza ati abo bapadiri bagenzi bawe bapfuye, ko mwari musangiye ibanga ry’ubusaserdoti kandi mwarabanye,hari n’umwe watubwira ,mu kuri, waba wari wasomera misa? Padiri yavugishije ukuri ati ndumva ntawe. Uko mbyibuka, kandi si inkuru mbarirano, ibi bibazo ni byo byapfundikiye urubanza mu bujurire, hanyuma Urukiko ruriherera ,nyuma yo kwiherera rumumenyesha ko rwafashe icyemezo cyo ku gumishaho icyemezo cya mbere cy’igihano cyo kumufunga burundu“. Bisaba ubwenge bungana bute ngo umuntu abone ko biriya ari amahano? Ese kudasomera misa umupadiri mugenzi wawe wapfuye cyangwa kutabonana na Musenyeri byabaye icyaha ryari gifungisha umuntu burundu. Muri biriya byose ni ikihe cyaha gishingirwaho iki gihano? Ndibaza niba Murashi abona uburemere bw’inyandiko ye!
Mu myaka ishize muri Kongo ubwo ibintu byari bikomeye intambara zica ibintu, umwepiskopi wa Butembo yakoranije abihayimana abaganirira ku miterere y’ikibazo n’ingamba bafata. Umukobwa witeguraga kwinjira muri umwe mu miryango yaho yumvise uko ibintu bihagaze arikanga abwira umwepiskopi ati “c’est grave Monseingeur, où vont-nous vraiment?”. Undi yaramushubije ati “c’est grave ma sœur, mais il faut accorder”. Ugenekereje wavuga ngo « yego ibihe birakomeye ariko rero ntibiguha uburenganzira bwo guhonyora igifaransa ». Izayi na we ahera ku mpamvu yumvikana y’uko yababaye cyane, ariko agasa n’uwibwira ko ubwo ari uko bimeze ntawe uzongera gutekereza, ko byose byemewe kugera aho kuvuga ibitagira shinge na rugero. Ese kuba Izayi yarababaye kandi koko ko yarenganye, bivuze ko akarengane arimo akorera Ntuliye ko atari ubugome ? Izayi rero nagusubiza nk’uriya mukobwa. Yego wahuye n’ibikomeye, ariko ntibiguha uburenganzira bwo guhonyora Ntuliye. Izayi arasa n’uvuga ati ubwo nababaye nimumpe rugari nibandirwe rugarama! Nimpemuka murampe amashyi. Nimutabikora muzaba munshinyaguriye. Nabuze abanjye, murumva ko bitaherera aho. Reka nihimure kuri Ntuliye Edouard. Aya yo se banyarwanda si amahano y’ingeri nshyashya? “Wimpa ijambo ntashyira umubabaro wanjye ku munzani w’ishavu, nkabwirwa y’uko udashyitse”.
Muvandimwe Murashi, amateka ntarya ruswa. Ndagusabira ngo Ntuliye ntazagwe mu buroko. Nibiba, amaraso ye azakubarwaho imitaga n’imitaga. Dore na we umaze kubyiyemererera n’ubwo atari cyo wari ugamije. Kera iyo umunyarwanda yabaga yarishe umwanzi, yarivugaga akabyirata mu bandi. Nyamara cyaraziraga kwivuga ko wishe umunyarwanda kuko yari umuvandimwe, kabone n’aho mwaba mwari muhanganye ku rugamba. Murashi, nta bushobozi mfite bwo kukubuza guhonyora Ntuliye, ariko mfite ubushishozi bwo kukugira inama: ntukabigire icyivugo nk’uko wabikoze muri iriya nyandiko. Kirazira! Ni amahano:
9. Gacaca ya Murashi ni gacabiranya.
Mu kinyarwanda gucabiranya ni ukwiyoberanya, ukagaragaza ko ugamije igikwiye nyamara mu by’ukuri intambwe zawe zikatarije ikibi. Ubusanzwe, gacaca mu kinyarwanda ni aho abaturanyi bicaraga bazinduwe no kunga abavandimwe. Yari inzira umuryango muto (locale) ukemuriramo ibibazo ngo bitarenga umuhana bikarenga ihana. Gacaca Murashi yamamaza yo ni iyi yabajwe na FPR, gusa mu kuyibaza ikaba yarakonjonjoye. Mu gusobanura imikirize y’urubanza rwa Ntuliye, Murashi atangira agira ati: “ndagira ngo nkubwire ukuri ku rubanza rwaciwe n’Inkiko Gacaca z’Imirenge ya Kimironko na Nyurugunga zatumwe gukorera ku Nyundo“. Aha nyine ni hamwe hagaragarira gacabiranya Murashi yitiranya na gacaca nyarwanda. Iyo Murashi aza gukoresha neza ubwenge bwe bwose (dore ko anajijutse) yakagombye kwibaza impamvu gacaca iva Kimironko na Nyarugunga ikajya kuburanisha ku Nyundo. Ese niba Ntuliye yaraburaniraga mu Kayanza kuki ubujurire butakwimurirwa hafi aho ku Runande, cyangwa kuri Pfunda, cyangwa mu Gisa, cyangwa i Busasamana. Yaba ibaye gacaca koko. Hagati ya Nyundo n’umujyi wa Kigali hari ibirometero bisaga 170. Murashi rero, niba utari unabizi ubimenye, gacaca iturutse ku birometero 170 bayita gatanya cyangwa gacabiranya. Uhitemo ikikorohereye, ariko ndakwinginze ntuyite gacaca kuko abazi umuco nyarwanda bakubonamo intamenya. Kuyita gacaca ni ukwitiranya urumamfu n’ingano. Ntumbwire ko ngo bikurikije amategeko agenga Inkiko Gacaca. Uzamuye iyi ngingo, nazamura ijwi nkakwibutsa ko amategeko mabi ari yo kanseri mu butabera.
10. Agakabyo ni indwara nk’izindi.
Izayi Murashi agomba kuba arwaye indwara y’agakabyo. Gusa rero akadakora umwe ntikica ubukwe. Si we wenyine. Urwaye icyo cyorezo umubwirwa n’uko ibintu byumvikana abikabiriza yibwira ko abyongerera agaciro, ariko ntamenye ko ahubwo arimo abitoba. Agahinda ka Izayi n’umujinya wo kuba yarabuze abe birumvikana kandi nta kubikerensa. Kuba yumva hari icyo padiri Ntuliye yari gukora atakoze cyangwa akaba atamushira amakenga na byo si igitangaza mu bantu no mu mateka nk’aya ya jenoside. Biroroshye gutekereza ko kanaka atakoze ibishoboka byose ngo akize abawe. Ariko gushishimura amapaji 12 usobanura ko ari ubutabera kuba umuntu afunze burundu mu kato azira ko ngo atasuye Musenyeri Kalibushi, ngo atasomeye misa abapadiri bahitanywe na jenoside, ngo yacumbitse ku muturage witwa Silas Mwambutsa n’ibindi, ibi byo ni ukwishyira ku ka rubanda. Hari agatekerezo k’abakurambere nshaka gusorezaho mpanura Izayi Murashi. Murashi jya wirinda gukabya, kandi ujye wiha akabanga. Abakurambere baragize bati “n’ubwo amase atera imyaka kurumbuka, ariko nta wakabya ngo ajye kuyitera ku kibuno cy’inka” (mu rwego rwo kuyegereza ifumbire). Ubikoze aba yishyize ku karubanda.
Muvandimwe Murashi, ikibazo cyawe ugisangiye na benshi mu banyarwanda. Kuba abasesenguye inyandiko yawe bose baragutwamye, si uko bahurije ku mugambi wo kugutoneka. Ikibazo ni uko waba umaze kumenyera umuco wadutse mu rwa Gasabo, aho umuntu avuga ibidashyitse n’ibifutamye bakamuha amashyi kuko ngo ari kanaka…kuko yagize amateka aya n’aya…Nyamara uyu muti uvura bike ukangiza byinshi. Ibi ni byo wa muhanzi Masabo Nyangezi yise “kamere gacurama”. Muri ya ndirimbo navuze haruguru yarihoreye ati:
“Wimpa ijambo, ntavuga byinshi, ntavuga byose, nkagira uwo nkomeretsa akababara,
Wimpa ijambo, ntavuga ibibaje gusa, nkagira uwo mbangamira akavaho abifata nabi akarakara,
Inkovu ni nshyashya muvandimwe, umutima rwanda ufite intimba.
Wimpa ijambo ntafata impu zombi, nkavuga indimi ebyiri, kamere gacurama ni yo igezweho”.
Ikibazo gikomeye ariko si wowe muvandimwe Izayi, ni ubucamanza bukora ariya mafuti wowe wamamaza kandi ushima. Nk’uko uyu muhanzi abivuga, umutima rwanda ufite intimba kandi inkovu ni nshyashya, kuri wowe no ku bandi. Ikibazo ni uko ayo marangamutima ari yo twubakiyeho ubucamanza, aho kubwubakira ku mategeko. Nk’uko rero ubizi, amarangamutima atuma tutabona neza, amaso akunda n’ayanga ni kimwe. Ngiyo impamvu iwacu UBUTABERA N’UBUTAREBA bisigaye bisa. Wowe se waba uzi kubitandukanya?
EDMOND MUNYANGAJU, Kigali-Rwanda
Beware (mercredi, 15 juin 2011 13:37)


c: text/html

text:
Kigeli yimitswe u Rwanda ruri mu bibazo, hari inkundura y’amashyaka yarwaniraga ubutegetsi nka Parmehutu, Aprosoma, UNAR n’andi, abaturage baratangiye gucikamo ibice.
Ubutegetsi bwe ntibwarambye kuko butari bwishimiwe n’Ababiligi bicaga bagakiza mu Rwanda, kugeza bamuhejeje ishyanga ataramara umwaka ku ngoma.
Imyaka isaga 50 Kigeli yayimaze mu buhungiro mu bihugu bitandukanye, kugeza mu Ukwakira 2016 ubwo yatangiraga ishyanga ariko ku bw’amahirwe agatabarizwa mu Rwanda aho yimikiwe.
Pasiteri Ezra Mpyisi ni umwe mu babanye n’umwami Kigeli kuva mu buto, amubera umujyanama ku busabe bwa Mutara III Rudahigwa, akomeza kumuba hafi kugeza ku munsi we wa nyuma no mu itabarizwa rye.
Mpyisi yabwiye IGIHE ko afite urwibutso rukomeye kuri Kigeli, kuko ‘yubahaga ibyo Rudahigwa yamuraze, apfa abirimo, umva ubutwari bwa Kigeli.”
Mu gihe u Rwanda rwa nyuma y’ubwigenge rwaranzwe n’ivanguramoko ryagejeje kuri Jenoside yakorewe Abatutsi, nta na rimwe Kigeli yigeze yumvikana ashyigikira amoko n’ibisa na yo.
Mpyisi avuga ko ari umwe mu murage yasigiwe na Rudahigwa, dore ko ngo hari ubwo bamwe mu Banyarwanda bajyaga bamubwira ko bazamufasha gutera agasubira ku butegetsi, akabyanga.
Ati “Yaravugaga ati ’Umwami iyo yimaga ntiyabaga akiri Umuhutu, ntiyabaga akiri Umututsi, yabaga ari uwa bose.’Abahutu ni abana banjye, Abatutsi ni abana banjye, Abatwa ni abana banjye, nabatera nte?’ Ni cyo cyatumye Abahutu bamubwiraga gutera akanga, Abatutsi bamubwira gutera u Rwanda akanga. Yari yarabirazwe na mukuru we.”
Yahatiwe kurongora, yanga gutatira umuco
Mu migenzo y’’ubwiru nyarwanda, Umwami wahunze igihugu ntabwo yabaga yemerewe gushaka umugore. N’iyo byabaga byabaye wenda hari uwo yahunganye cyangwa yamushakiyeyo, iyo yimaga ntabwo yabaga yemerewe kumuhungukana.
Kigeli yimye afite imyaka 23, birumvikana ko yari umusore. Mu iyima rye nta mugore yari afite.
Mpyisi yavuze ko nta mwanya yari kubona wo kumushaka kuko yimye u Rwanda ruri mu ntambara, mu gihe gushaka ari ‘ukwinezeza’. Intego ye yibaze, kwari uguharanira guhosha ibibazo byari mu Rwanda no kurushakira ubwigenge nk’uko mukuru we Rudahigwa yari yabitangiye.
Amaze guhezwa ishyanga mu 1960, intambara yahinduye isura, atangira gushaka uburyo yagaruka mu gihugu ari na bwo yashoboraga gushaka umugore nk’uko umuco wabimutegekaga.
Kuba yarapfuye akiri mu buhungiro, Mpyisi yavuze ko ari byo byatumye adashaka umugore kuko byari ukunyuranya n’umuco.
Ati “Cyaraziraga, nta mwami warongoreraga mu mahanga. Mu muco w’i Rwanda cyaraziraga, byitwaga kirazira. Yazize kwanga kugambanira umuco w’i Rwanda.”
Pasiteri Mpyisi yavuze ko ubwo yari mu buhungiro muri Uganda, umwe mu basenyeri b’Abangilikani yamwemereye kumufasha agashaka umugore, undi aramutsembera.
Ati “Musenyeri w’abaporoso yigeze kumunteza turi i Kampala ati ‘ni wowe mwumvikana ngwino tujyane, umumpendahendere tumushakire umugore. [Kigeli] abwira Musenyeri ati ‘uri Musenyeri, babaye bavuga ngo nta Musenyeri ushaka umugore, wagambanira ubusenyeri bwawe ugashaka umugore? Ati ‘Oya’. None se urabinyoshya ute?’ Umuporoso ati urantsinze.”
Yasabwe gutaha arabyanga!
Mpyisi avuga ko Perezida Kagame yigeze kumutuma ku mwami Kigeli kugira ngo agaruke mu Rwanda, abeho nk’umwami agenerwe na Pansiyo nk’uwahoze ayobora igihugu.
Mpyisi yagiye Virginia muri Leta Zunze Ubumwe za Amerika inshuro ebyiri ajyanye ubutumwa bwa Perezida, ariko Kigeli arabyanga, avuga ko adashaka ikimuteranya na Perezida Kagame.
Ati “Yaravuze ati ‘nimiye i Mwima, nimikwa n’Abahutu n’Abatutsi n’Abatwa, sinimitswe n’umuntu umwe, nagarurwa n’umuntu umwe nte? Arampakanira. Ati ‘kandi ntashye nseseye, Abanyarwanda ndabazi, banteranya na Kagame akanyica cyangwa nkamwica kandi ari umwana wanjye.”
Icyi gihe ngo yabajijwe amaherezo ye, abasubiza ko “azwi n’Imana. Nzagwa muri Amerika cyangwa nzataha”.
Ubwo yari amaze kubona ubuhungiro muri Amerika, nabwo yemerewe ubwenegihugu bw’icyo gihugu, ariko arabwanga kuko yumvaga yaba agambaniye u Rwanda.
Mpyisi ati “Abanyamerika bashatse kumuha ubuturage aranga, ati ‘mba ngambaniye u Rwanda. Ndi impunzi izataha, nimfata ubuturage se bizagenda bite?’
Hari abateze Mpyisi imitego ngo bigaragambirize ku itabaro
Ubwo amakuru y’itanga ry’Umwami Kigeli yamenyekanaga, Abahindiro umwami akomokamo barateranye, batoranya abagomba kujya kuzana umugogo we ugatabarizwa mu Rwanda.
Mpyisi ni umwe mu basabwe kujya kuzana umugogo, bagezeyo bibanza kujya mu manza zamaze amezi atatu, kuko ababanaga n’Umwami barimo Boniface Benzinge batashakaga ko atabarizwa mu Rwanda.
Itsinda ryari ririmo Mpyisi n’abanyamategeko baryo baratsinze, urukiko rutegeka ko umugogo w’Umwami utabarizwa mu Rwanda.
Mu gitondo cyo ku wa 15 Mutarama 2017 nibwo Abanyarwanda b’imihanda yose bakoraniye i Mwima aho Kigeli yimikiwe, bongera kuhahurira bamutabariza.
Mpyisi yavuze ko muri uko kumutabariza hari abashatse kumutega imitego, bifuza ko abaha ijambo kugira ngo ‘bigaragambye’.
Ati “Abantu bakansanga, Abatutsi, Abahutu bati ‘Kigeli yatugiriye neza turashaka kugira icyo tuvuga’. Ubwo abo bamwe bashakaga kuvuga bigaragambya, bavuga bati ‘niba mumuhambye mu cyubahiro, nimugihambemo na Habyarimana na Kayibanda. Biratuyobera rero.”
“Ndareba nti ikinyoma gikiza Imana ntabwo icyita icyaha. Ndababeshya nti ‘dufite igihe gito, niturangiza kumurenzaho agataka, ndagaruka mu cyicaro maze mwishyire mwizane mubaze.’ Biraba biba mu mahoro, turangije kumurenzaho agataka mbwira umushoferi wari wantwaye nti ‘atsa imodoka, kandagira umuvuduko ukurireho ikirenge i Kigali’. Ndububa batandeba njya mu modoka.”
Feri ya mbere Mpyisi yayifatiye i Kigali, abasigaye i Mwima “Bajya mu cyicaro, barahamagara bati ‘Mpyisi ari he’, bati reka da! Barategereza baraheba barataha. Ibya Kigeli birangira bityo.”
Pasiteri Mpyisi avuga ko yishimira kuba Kigeli yarasoje urugendo rwe ku isi adahemutse, agakomera ku ijambo rye ryo guharanira ubwigenge bw’Abanyarwanda bose.
Kigeli V Ndahindurwa wari warabatijwe Jean Baptiste, nyuma yo guhezwa ishyanga ubwo yari yagiye mu bwigenge bwa Congo, yahungiye mu bihugu bitandukanye birimo Tanzania, Uganda na Kenya, akomereza muri Leta Zunze Ubumwe za Amerika aho yabonye ubuhungiro mu 1992, atura mu Mujyi muto wa Oakton wo muri Leta ya Virginia ari na ho yatangiye mu 2016.

robotstxt: allowed

filter: keep


text:
Nubwo nta bushakashatsi burakorwa ngo hamenyekane imibare nyayo, muri iyi minsi hakunze kuvugwa ingeso itari nziza yo gucana inyuma mu bashakanye. Akenshi bikunze kuvugwa ko hari abagore bamwe badashishikazwa no gukora imibonano mpuzabitsina n’abo bashakanye kubera ubushake bucye cyangwa se ikibazo cy’uko badashimishwa n’iki gikorwa bitewe n’ibyiyumvo (Emotions) ndetse n’imiterere y’imyanya myibarukiro yabo.
Abagabo batunze bene aba bagore kenshi bakunze guhura n’ikibazo cyo kubura ibyishimo mu muryango ndetse bamwe bagahitamo kwishora mu ngeso zo guheheta ari zo zinabaviramo guharika abo bashakanye cyangwa se bamwe bagatangira kugira irari ribashora mu rubyiruko rw’abana b’abakobwa barushukisha ubuhendabana maze bakarushora mu mibonano mpuzabitsina. Ubu bushake buke bwo gukora imibonano mpuzabitsina ku ruhande rw’umugore ni byo mu Kinyarwanda bita intinyi. Benshi bakunze gukoresha iri jambo intinyi baryitiranya no kugira isoni cyangwa se gutinya uwo mudahuje igitsina bikunze kugaragara mu rubyiruko rutangiye kwiga gukunda.
Akenshi abagore bamwe bashobora kugira ubushake buke bwo gukora imibonano mpuzabitsina ndetse bamwe bakanabizinukwa cyangwa se hakaba n’abagendera kure ikiganiro cyangwa ibikorwa byose mbanzirizamibonano nko gukorakorwa ari bo babandi ukoraho bakakwamaganira kure kubera kubura ibyiyumvo byabatera akanyabugabo ko gutera akabariro. Kenshi wumva babavugiraho neza “bati barwaye intinyi bazakubitwe amatovu”.
Hari abandi bubatse bahebera urwaje ku bw’igitinyiro n’inkeke y’abagabo babo bemera bagahebera urwaje bagakora iyo mibonano ariko bitabarimo na mba. Ntibashimisha abo bakorana iki gikorwa ndetse na bo ubwabo nta munezero na mba bakuramo bikaba byanabakururira indwara z’imyanya myibarukiro ziterwa no kutagera ku ndunduro y’ibyishimo by’imibonano mpuzabitsina.
Zimwe mu mpamvu zitera kugira intinyi cyangwa se kugira ubukonje mu gihe cy’imibonano mpuzabitsina ku mugore zishingiye ku byiyumvo (emotions) harimo kuba umukobwa yarigeze kugira ihungabana riturutse ku mibonano mpuzabitsina yakorewe atabishaka nko gufatwa ku ngufu, kuba yaba yarakoranye imibonano mpuzabitsina n’uwo bahuje isano ya hafi ari byo mu Kinyarwanda bita amahano, kuba yarigeze gutwita atabishaka cyangwa se gukuramo inda.
Izi mpamvu zikomoka ku byiyumvo by’umugore zatuma atishimira na mba imibonano mpuzabitsina hari ukuba atibona na gato muwo bakorana imibonano mpuzabitsina. Na none itandukana ry’ababyeyi rishobora guhungabanya umwana w’umukobwa ku buryo mu mikurire ye akura yanga urunuka imibonano mpuzabitsina kubera ibyo aba yarabonye.
Indi mpamvu nyamukuru ituma ibizongamubiri bitera umugore kwibona mu gikorwa cy’imibonano mpuzabitsina bizimira hari ukubura kw’ikiganiro cyane cyane igihe hari amakimbirane cyangwa ibibazo hagati y’umugabo n’umugore bitarakemuka.
Uburere abana bahabwa butuma ibijyanye n’ubuzima bw’imyororokere harimo n’ imibonano mpuzabitsina bigirwa ubwiru cyangwa se bigafatwa nk’umwanda cyangwa hamwe bikitwa se ibiterasoni nabyo biri mu bishobora gutuma bamwe mu bagore bagira intinyi igihe cyose bari mu gikorwa cy’imibonano mpuzabitsina. Ni kimwe no kutagirana umubano wimbitse hagati y’abashakanye cyangwa se inshuti bishingiye ku miziro cyangwa imihango imwe n’imwe ifata imibonano mpuzabitsina nk’ikizira n’imico cyangwa imyizerere ishingiye ku iyobukamana ifata iki gikorwa nk’ikizira cyangwa se ibishitani nk’uko bikunzwe kuvugwa na bamwe mu Rwanda nabyo biri mubituma bamwe mu bagore batinya iki gikorwa ndetse n’igihe bagikoze ntibacyishimire kubera ko baba bumva bakoze ibidakorwa cyangwa bakabifata nk’igicumuro ku witeka kabone yemwe niyo baba barashyingiwe.
Abagore bakunze kugira agahinda gasaze (depression), guhangayika cyangwa umunaniro ukabije (stress) ndetse no guhararukwa abo babana bibatera kugira intinyi. Ku bubatse, iyo umugabo akunze kugira ingeso zitari nziza zo guhoza ku nkeke umufasha we, cyangwa se akanamuca inyuma n’izindi zitari nziza zo kutita ku muryango we bigabanya umushyikirano no kuryoherwa umugore yagiraga mu mugabo we bityo akagenda amuzinukwa kugeza n’ubwo yumva atamushaka.
Na none aho iki gikorwa kibera bishobora gutuma umugore yumva atisanzuye bityo ntagire ubushaken’ibyiyumvo byo kubyibonamo cyane cyane iyo aho bikorerwa ari hafi y’icyumba cya nyirabukwe ku babana nabo cyangwa se hari ibindi bibabuza ubwisanzure. Abagore bamwe badacana uwaka na ba sebukwe na bo bibagabaniriza ibizongamubiri (Sentiments) n’ibyiyumvo bityo ntibagire ipfa n’ubushake bwo guhuza urugwiro n’abagabo babo.
Hari kandi abatinya kuba batwita batabiteganyaga, kwandura indwara zandurirwa mu mibonano mpuzabitsina cyangwa se bakisuzugura ntibiyigirire icyizeremu bijyanye n’imibonano mpuzabitsina bityo ugasanga bagira iki kibazo.
Video Abakobwa Beza
Intinyi ni iki
Nubwo nta bushakashatsi burakorwa ngo hamenyekane imibare nyayo, muri iyi minsi hakunze kuvugwa ingeso itari nziza yo gucana inyuma mu bashakanye. Akenshi bikunze kuvugwa ko hari abagore bamwe badashishikazwa no gukora imibonano mpuzabitsina n’abo bashakanye kubera ubushake bucye cyangwa se ikibazo cy’uko badashimishwa n’iki gikorwa bitewe n’ibyiyumvo (Emotions) ndetse n’imiterere y’imyanya myibarukiro yabo.
Labels: abagore


text:
Ubumwe Community Center(UCC) ni ikigo gitangirwamo uburezi budaheza cyakira abafite ubumuga n’abatabufite (Inclusive Education), mu mashuri y’incuke n’abanza giherereye mu Karere ka Rubavu mu murenge wa Gisenyi mu Kagali ka Mbugangali.Kigisha n’ubumenyi ngiro burimo kudoda, kuboha, Muzika n’ibindi.
Abana biga muri iki kigo biga indimi zitandukanye bikaba akarusho kuko bigishwa n’ururimi rw’amarenga rubahuza mu biganiro na bagenzi babo bafite ubumuga bwo kutumva no kutavuga biga muri iki kigo no hanze yacyo.
Hashize imyaka 3 iki kigo cyakiriye Abana 23 babaga ku muhanda(Mayibobo) mu mujyi wa Gisenyi kibafasha gusubira mw’ishuli bava mu buzima bubi bwo ku muhanda aho Umuyobozi wa UCC Bwana Zacharie Dusingizimana yabemereye kubafasha kwiga no kubafasha kubaho kugira ngo bahindure ubuzima.
Muri ibi bihe Abanyarwanda bose basabwa kuguma mu rugo kubera icyorezo cya Covid-19 IBYAMAMARE.COM twegereye Zacharie Dusingizimana umuyobozi wa UCC atubwira uko babayeho by’umwihariko atuganiriza ku buzima bwabo bana bahoze mu muhanda.
Ibyamamare.com: Abana bahoze mu muhanda baba muri UCC ubu babayeho bate ?
Zacharie : Mu bihe bisanzwe aba bana Baza kwiga nk’abandi kuri UCC, bakahafatira amafunguro yose mu gitondo, saa sita na ni mugoroba mbere yo gutaha mu miryango cyangwa mu ngo babamo bonyine.
Muri ibi bihe bya Covid-19 byo kuguma mu rugo byabaye ngombwa ko Baza kuba mu kigo kubera ko byari bigoranye ko baguma aho bita mu rugo, abenshi bari kwibona mu muhanda kubera ko ntabyo kurya bari kubona. Bose hamwe ni 19, ariko ubu abari kuba mukigo ni 12.
Ibyamamare.com: Ni abana bangahe bavuye mu muhanda bafashwa kwiga na UCC ?
Zacharie: Baje ari abana 23 ubu hasigaye abana 19 hari 4 kwiga byananiye basubira mu buzima bwo ku muhanda.
Ibyamamare.com: Aba bana bageze muri UCC gute ?
Zacharie : Hashize imyaka 3 bageze mu kigo nyuma y’igihe kirekire bibera mumuhanda, baje binyujijwe ku basore babiri Anaclet Nsabimana na Johnson Ndekezi muri WOW Rwanda Holidays aho bakundaga kubitaho bakiri ku muhanda , umunsi umwe bantumiye mu birori by’umuziki wari ugamije kugurira inkweto abo bana nditabira mbonye uburyo babyina numva biranyuze.
Ibyamamare.com: Ibirori birangiye hakurikiyeho iki ?
Zacharie : Ibirori birangiye nababajije icyo umuntu yabafasha abenshi bavuga ko bashaka kwiga , mpita mbwabwira ko kuwa mbere bazaza tukabafasha kwiga tukanabitaho mubyo bazakenera mukwiga.
Ibyamamare.com: Ubibemerera nk’abana bo ku muhanda wumvaga bazaza kwiga koko ?
Zacharie : Mbibemerera sinari nizeye ko bazaza kubera ko hari benshi bagiye babimbwira ariko ntibabikore.natunguwe no kubabona bose baje kandi ubona rwose babifitiye inyota. Twabashakiye iby’ibanze baratangira bariga kugeza ubu.
Ibyamamare.com : Bakigera mu kigo n’iki mwihutiye kubakorera ?
Zacharie: Twihutiye kubaganiriza kugirango tumenye abo ari bo. Imiryango yabo ndetse n’impamvu yatumye bajya ku muhanda. Ikindi twababwiye amategeko ikigo kigenderaho kandi ko utayubahirije yigendera agasubira mu muhanda, Ikindi basabwe gikomeye nuko condition bari bafite yo kuguma muri UCC ikabafasha yari ukwiga bakamenyerwa ibindi bisigaye. Kandi ko mumuhanda no kwiga bitabangikana ko habaho guhitamo kimwe.
Ibyamamare.com : N’iki cyabagoye kugira ngo bajye kuri rthyme y’abandi bana ?
Zacharie : Icyambere cyagoranye ni icyo kumva ko batagomba kuva kw’ishuli ngo bahitire mw’isoko. Ikindi cyagoranye n’uko abenshi bagiye mu mashuri bibonye bari kwigana n’utwana baruta cyane mu myaka, Imyifatire, imivugire imbere y’abarimu nayo yabanje kugorana ariko kubera ko dufite abarimu bize iby’uburezi budaheza bagiye babayobora buhoro buhoro.
Ibyamamare.com : Usibye kubashyira mw’ishuli bakiga n’ibiki bindi mubafasha kugira ngo bazatungwe n’impano zabo ?
Zacharie : Usibye kwiga mu mashuri hamwe n ‘abandi bana, twakomeje gukurikirana ya Mpano yabo yo kubyina bivuze ko amarushanwa tumenye yose ajyanye nabyo tubafasha kuyitabira, Ikindi kandi muri weekend n’ubundi bo baba bagomba kwirirwa mu kigo niwo mwanya baba bagomba gukora practices zabo. Si ibyo gusa kuko bose ntibabyina ahubwo hari n’abagaragaje ibindi harimo gukoresha ururimi rw’amarenga, gucuranga ndetse n’imyuga ( hari uwarangije ubu mu kudoda ubu afite imashini adoda imyenda, yatangiye kwinjiza)
Ibyamamare.com : Imibanire yabo n’abandi bana ihagaze ite ? Ese mw’ishuli baratsinda neza ?
Zacharie : Mu mizo ya mbere byabanje kugorana bakironda ariko ubu nyuma yo kuganirizwa kenshi bameze neza abenshi nibo usanga ari ba chéf de classe nibo bashyira abandi ku murongo.
Baratsinda neza hafi ya bose kuko ntawe urasibira mu mwaka umwe.
Ibyamamare.com: Duhe ishusho y’uko umunsi wabo uba uteye muri ibi bihe bya Guma mu rugo.
Zacharie : Nk’uko bigenda mu rugo urwo arirwo rwose hari umukozi wa UCC ubana nabo nk’umubyeyi. nk’uko n’abandi ntawe usohoka mu rugo nabo ntawemerewe gusohoka mu kigo. Hari ingengabihe ya buri munsi igaragaza imirimo baba bagomba gukora harimo amasuku, gufasha mu gikoni, gukora imikoro yo kw’ishuli, kuruhuka bareba amakuru na filime n’ibindi.
Ibyamamare.com : Ni ubuhe butumwa mwagira abumva ko abana bo mu muhanda batahinduka kandi ntacyo bamaze ?
Zacharie : Ubutumwa n’uko nta muntu utahinduka iyo ahawe agaciro ke ndetse n’urukundo hakiyongeraho no kumutega amatwi mukajya inama.Umwereka ingaruka zo kwitwara nabi cyangwa izo kwitwara neza.
Ibyamamare.com : Nka UCC musangize Abanyarwanda uko bafata abana muri ibi bihe bya Guma mu rugo kugira ngo birinde kwandura no gukwirakwiza Coronavirus.
Zacharie : Icya mbere ni ukuguma murugo ntihagire ahandi hantu bajya. Ikindi bagakaraba intoki inshuro nyinshi ndetse n’andi mabwiriza yose ajyanye no kwirinda.
Ikindi gikomeye kandi gifasha abana ni ukubakorera gahunda zihoraho za buri munsi ku buryo bahora bahuze Bafite amatsinda bakoreramo kandi bakagenda bayasimburanwamo, Imikoro yo kwishuri nayo ikaba ihagije.
Ibyamamare.com: Turabashimiye
Zacharie : Namwe turabashimiye murakoze cyane.
Aba bana mbere yo kujya muri Ubumwe Community Center(UCC) bafashwaga na Wow Rwanda Holidays muri Gahunda ya Yaseka Projects aho bigishwaga kubyina, Gushushanya n’utundi dukino twatumaga batirirwa mu muhanda mu mujyi wa Gisenyi gusa icyo gihe ubuzima bwabo ntibwari buhagaze neza kubera amikoro macye ari nayo mpamvu hateguwe icyo gitaramo Zacharie Dusingizimana yaboneyemo abo bana akemera kubafasha kugeza basoje amashuli yabo.


text:
Umwami Mutara III Rudahigwa yananijwe n’abahezanguni bari abajyanama be. Ntibashoboye kumva ko umuyaga w’Ubwingenge utagira rutangira, nuko bumira ku ruhu nka cya kirondwe!
Benshi mu basomyi b’uru rubuga badusabye kubagezaho ya mabaruwa 2 y’urukozasoni y’abagaragu bakuru b’ibwami ya le 17 na le 18 /5/1958. Twasanze kumenya umugani wa SABIZEZE-KIGWA byafasha buri wese kurusho kumva ayo mabaruwa n’inkomoko y’ikibazo cy’amoko mu Rwanda.Uwo mugani(mythe) uvuga iby’Ibimanuka, washyizwe kenshi mu majwi ko waba ari wo shingiro ry’ikibazo cy’amoko mu Rwanda. Muraza kwirebera koko ukuntu Abagaragu b’i bwami bawuhereho bagaha ireme ivangura hagati y’abana b’Urwanda. Ni yo mpamvu tubanje gutangaza uwo mugani wa KIGWA, amabaruwa agakurikiraho. Mushobora kwisomera uyu mugani kwa KAGAME Alexis, Inganji Karinga, Kabgayi, 21959, pp.61-65. Tubifurije kunyurwa n’ibyo musoma.
I. Umugani wa Kigwa
Kera mu gihugu cyo hejuru hahoze umuntu akitwa SHYEREZO. Ashaka abagore benshi, balimo uwitwa GASANI. Aliko GASANI aba ingumba. Bukeye haza umuhanuzikazi witwaga Impamvu, aramubwira ati : « Nkuragurire umuhungu ugiye kubyara ! Icyo uzampa ntikiruhije : upfa kunyihera icyo nambara n’ikintunga, nkaza ngatura mu rugo rwawe gusa, kugirango mbone n’ubulyo bwo kugumya kukubwiliza uko uzabigenza. Gasani yemera ibyo IMPAMVU amubwiye : amutungira aho mu baja be.
Bukeye IMPAMVU abwira nyirabuja ati : « Ubajishe igicuba cy’umurinzi ucyuzuzemo amata nzakubwira ». Muli iyo minsi, SHYEREZO aza kubagisha ikimasa yiraguliza : abapfumu bamaze kucyorosora, baratega basanga cyeze. Bajya rero mu nzu kuvuga amabara yacyo. Igihe bahugiye muri ibyo, IMPAMVU abwira nyirabuja ngo yibe umutima wacyo. Arawiba ! Bawujugunya muri cya gicuba cy’umurinzi bali bujujemo amata. Igicuba bakijisha hamwe n’ibisabo, bakajya bakibuganizamo amata uko inka zihumuje mu gitondo na nimugoroba, kugirango amata ahore yuzuyemo. Babara amezi cyenda, ukwa cumi barajishura ! Bapfunduye basanga akana k’uruhinja kareremba hejuru y’amata. Bavuza impundu bati : « Gasani arabyaye ! »
Inkuru ngo igere kuri SHYEREZO bamubwira ngo aze kwita umwana izina, SHYEREZO aranga ati : « Uwo mwana si uwanjye ! Nibamwice sinshaka ko ambera aho ! » GASANI n’umuja we babimenye baramuhisha, kuko abazaga kumwica babaga banga kwiteranya na nyirabuja : baza bakabanza kumubulira. Umwana amaze gukura, aba mwiza cyane. Inkuru igera kuri SHYEREZO bati : « Rwose ufite umwana mwiza cyane, utarigera aboneka mu bantu ! ». Ati : « Uwo mwana ko nategetse kumwica, byagenze bite ? Nibagende bamwice, simushaka nta bwo ari uwanjye ! » Abagaragu atumye baraza babwira GASANI bati : « Tuje kureba kureba umwana wawe barahiriye : muduhamagarire tumubone ! » Nyina akaba yaramwise SABIZEZE. Aje ngo bamukubite amaso, baramutangarira gusa, ntihagira uwibuka ibyo kumwica. Baragenda babwira se bati : « Uwamwica ni nko kukwica ubwawe ! ». Babigize gatatu, se aza kumwiyicira : amukubise amaso acika intege zo kumwica, amugira uwe ; amwita IMMANA !
Limwe rero nyina wa GASANI aza kumusura. Umutwa wa SABIZEZE aza kubumviliza, ngo yumve ibyo GASANI avugana na nyina. Bombi baraganira bagusha kuli SABIZEZE ; nyina wa GASANI ati : « Mbese uriya mwana usa kuriya wamubyaye ute, ko numvise ngo Shyerezo yabanje kwanga ko ali uwe ? » GASANI rero aramutekerereza uko SABIZEZE yavuye mu mutima w’ikimasa abapfumu ba SHYEREZO bari baraguye kirera. Umutwa amaze kubyumva arasohoka, asanga SABIZEZE aho akinira n’abandi bana. Ati : « Mbega mwana wa databuja, ugira ngo ndacyatangajwe n’ukuntu uturusha byose ! Namenye ko wavuye mu mutima w’immana bari bejeje ! Ko utabyawe na SHYEREZO wabuzwa n’iki kuturusha muri byose ? »
SABIZEZE ngo abyumve, ati : « Aho murumva GASANI wagiye kumbyarura, akagira ngo si ndi uwa data ! Singishoboye kuba muri iki gihugu : isoni ntizatuma ngira aho nkwirwa !» Aragenda rero yenda umuheto we n’imbwa ze eshatu : Ruzunguzungu, na Rukende, na Ruguma. Yenda inyundo ze zilimo Nyarushara ; akora kuri murumuna we MUTUTSI, na mushiki wabo NYAMPUNDU. Ayobora impfizi yabo Rugira, n’insumba yayo Ingizi ; ajyana intama yabo Nyabuhoro, na rugeyo yayo Mudende ; yenda isake yabo Rubika n’inkokokazi yayo Mugambira. Umutwa wabo ataho, maze bashyira nzira.
Bamanuka kw’ijuru baza mu gihugu cyo hasi, maze bururukira ku Rutare rw’Ikinani, ho mu Mubali. Hakaba igihugu cy’Abazigaba, umwami wabo ali KABEJA. Bageze ku rutare rw’Ikinani baracanira. Abagaragu ba KABEJA babonye umwotsi baratangara bati : « Mbese hariya hantu kohatabaga abantu, uriya mwotsi uturutse ku ki ? ». Abandi bati : «Ahari aho ni abahigi bahacanye cyangwa se ni abagiye guca amakara ! » Bukeye basanga umwotsi utimutse ; bimara iminsi babona umwotsi wahamenyereye ! Bajya kubibwira KABEJA ko wenda haba harubatse abantu batali basanzwe bazwi. KABEJA yohereza abajya kureba abo alibo.
Intumwa zije ziti : «Muli aba he ? Mwaje kwenda iki aha ngaha ?» SABIZEZE ati : «Turava mw’ijuru ; nta bwo tugenzwa no kugira icyo tubatwara tuli abashyitsi b’amahoro !» Intumwa zisubira kwa KABEJA : arabareka batura muli iryo shyamba. Babita Ibimanuka, kuko bari baravuye kw’ijuru. Umutware wabo ali we SABIZEZE bamwita KIGWA, kuko yaguye aturuka mw’ijuru.
Bukeye rero KIGWA abwira murumuna we MUTUTSI ati : «Mbese ko uruzi inyamaswa twazanye zanga zikagwira, ali uko zifite ingore, twe tuzamera dute ? Tugiye gupfa ducitse ? Enda turongore mushiki wacu NYAMPUNDU !» Mututsi aranga. KIGWA aramurongora babyarana umukobwa SUKIRANYA. Amaze gukura, KIGWA agira MUTUTSI inama ati : «Enda mugushyingire !» MUTUTSI ati : « Sinashaka umwana wanjye ! » KIGWA ati : « Ndakwereka uko tubizirura ! Genda uture hakulya yacu haliya, nibucya uzaze kumusaba ! Ninkubaza ubwoko bwawe, uzagire uti « ndi Umwega wa kulya !» Kuko uzaba utuye kuri uriya mwega wo hakurya yacu ! » MUTUTSI arabigira, bukeye arongora SUKIRANYA, babyarana MUKONO na NTANDAYERA na SERWEGA.
II. Ibaruwa yambere y’abagaragu bakuru b’ibwami
Muri 1958,mu gihe Abahutu bari bahagurukiye gusaba ko uburenganzira bwabo nk’Abanyarwanda bwakubahirizwa, nabo bakereka gukomeza guhezwa ahubwo bakagira uruhare mu buyobozi bw’igihugu, bakareka gukomeza kugirwa abacakara mu gihugu cyabo, abagaragu bakuru b’i bwami bafashe uyu mugani w’Ibimanuka (Mythe des Ibimanuka)bawambika ibindi bitekerezo bishya, bawuhindura nk’ ukuri kw’amateka,bawuha agaciro ka politiki maze bawushingiraho ingengabitekerezo yo kwiharira ibyiza by’igihugu. Umwanzuro bageraho uratangaje, murawubona hepfo: Ngo Abahutu n’Abatutsi ntibava inda imwe,Abahutu ni abagaragu Abatutsi bakaba abatware,ngo ntabwo rero bagomba gusangira ibyiza by’igihugu! Uku kunangira umutima kw’abayobozi b’ingoma ya cyami nibyo byihutishije uguhirima kwayo kandi biha ireme Revolisiyo yo mu 1959.
Dore uko ibaruwa ya mbere yavugaga:
Mgr Alexis Kagame wabaye umwiru mukuru i Bwami, ni we dukesha aya mateka. Ingengabitekezo ivangura Abahutu n’Abatutsi ntiyatangijwe n’Abahutu, yaturutse i Bwami !!!
Nyanza, le 17/5/1958
Ku bajyanama bagiye kwiga iby’imibanire y’Abahutu n’Abatutsi n’Abatwa.
Dore tubasobanurire uko byahoze kera. Dore uko ingoma nyiginya yatangiye mu Rwanda :
Abanyiginya aho bururukiye ni Rwanda rwa Mubari ku rutare rw’i Kinani. Ubwo habanje KIGWA, na murumuna we MUTUTSI, na mushiki wabo NYAMPUNDU, bazana inka zabo 2 : Rugira n’Ingizi, n’intama zabo 2 : Mudende na Nyabuhoro, n’inkoko zabo 2 : Rubika na Mugambira, n’imbwa zabo 2 : Ruzunguzungu na Ruguma, n’inyoni zabo 2 z’inyange, n’inyundo yabo n’umuvuba.
Bamaze kugeraho bakurikirwa n’umutwa wabo MUHWABARO, araza MUHWABARO arababaza ati : ko mwansize ? Bati : twaje twihuta, si twebwe. Ati mbese ye, aho murareba ibiti by’ino ngo birasa n’iby’iwacu ? Ati aho se ntibyagira umuriro nk’iby’iwacu ? Baramubwira bati : gerageza. Umutwa aherako arema urushingo n’inshigati yarwo. Ashinga umuriro ubwo aracana.
Intwaro zabo bazanye ni imiheto y’ibihekane. Inyamaswa zije kureba aho bakazirasa. Batungwa rero n’umuheto wabo. KIGWA yerekera hirya yabo mu gacyamu, azana amabuye y’ubutare, arayabazanira ati : nimurore, hano hari inganzo nk’iy’iwacu ; baherako batera uruganda ubwo baracura.
Kwa KABEJA, umwami w’Abazigaba, babona umwotsi, kurora uwacanye umuriro aho [!], baje basanga amakome ali atatu. Uwambere wari uwa KIGWA, uwa kabili wali igicaniro cy’inka n’intama, uwa 3 wali uw’umutwa MUHWABARO. Aliko yari yawucanye hirya hategeranye nabo. Bazigaba [!] baje kubarora, bababonye barababaza bati : Muli iki ? Barasubiza, bati turi abantu b’umwami. Aha se mukahakora iki ? barasubiza bati : turacura kandi tukanahiga. Babonye impu zibambye bati ese ntimwaduha akanyama ? abandi bati nimuze tubahe ; baraza babaha imitwaro ibahagije bose. Bageze hirya za nyama bazihisha shebuja KABEJA ; bamaze kuzihisha bajya kwa shebuja wabo KABEJA, ababaza icyo babonye kuko ali we wali wabohereje. Bati twahabonye abantu bateye nk’abantu koko. Bati aliko ni barebare cyane, cyeretse umwe w’umugore wabo, bati aliko nawe yenda kureshya nabo. Bati aliko hirya yabo niho twabonye umuntu ucanye hirya yabo ukwe, wenda kureshya natwe. Bati kandi twabonye n’inyamaswa ziryamye ku maguru yabo (alizo mbwa).
Kabeja abwira abo bavuyeyo ko bazasubira kubabaza ko bashaka guhakwa, cyanga se ko bashaka gutura. Bagiye kujyayo noneho bajyana n’abandi Bantu bebe wabo, bajyanywe no gusaba inyama ; bagezeyo bavuga ubutumwa, babasubiza ko biturira aho, yashaka akazabahaka ; kandi basaba inyama nanone, maze banga kuzibaha, barababwira bati : kugirango tubahe inyama keretse mutwubakiye, bati ibyo turabikora. Ubwo biruka bafite amabuye yo kudonda ibiti no kubivuna barabagarura bati : nimuze tubahe igitema neza kandi vuba ibiti, maze bagarutse babaha imihoro, maze bajyana nabo baberekera uko batema n’uko baza gusongora ibiti. Bamaze kuberekera baraza babubakira ubwo, maze abandi babaha inyama.
Ubwo basubiye kwa KABEJA banyurana n’abandi baje guhakwa, bahakirwa inyama.
Nabo bati : lero nimuze namwe tubanze tubereke ibyo mudukorera. Barabajyana babereka ubutare, bati lero aya mabuye nimuyadutorere mugire menshi ; barangije babaha inyama. Bamwe barataha, abandi bati twe ntaho tujya. Bati twe nimutwihakire. Bahamaho barahakwa.
Babandi bose batashye bageze kwa KABEJA, amaze kumenya ko hali abandi basigayeyo, abandi rero bali bamaze kugera iwabo, KABEJA arabaca. Ati : uwagiye iyo ngiyo ntangarukire ahanjye, ati ntabwo tubana.
Babandi bose barahomboka bajya kwa KIGWA arababaza ati : Muhinga mute ? Bati duhingisha inkondo z’ibiti bazimweretse ati : ibi byahingishwa bite ? Arazihinyura maze abaha amasuka n’imihoro yo gutema. Bamaze kubitora bazana imbuto maze abereka aho bamuhingira ; maze bamuhingira kane (4), ati cyo namwe nimugende mwihingire. Abasigaye kwa KABEJA baza guhakirwa amasuka n’inyama zihigishwa imiheto ; ubundi bo bajyaga gutega inyamaswa bakazibagisha amabuye, kuko batari bazi gutega [!]. Bene icyo gihugu cyose baza guhakwa kwa KIGWA.
Ko mwumva abantu baburana umunani, ababurana umunani ko alii abavandimwe, n’imibanire yacu ko ahubwo baje tukabahaka kugeza ubu, ubundi buvandimwe bwacu ni ubuhe ? Gatutsi na Gatwa bahuriye he na Gahutu ko twumva ko Gatutsi na Gatwa na Gahutu ari bene Kanyarwanda, nyirukubabyarana na Kanyarwanda yitwa nde, ni umuki ? Ko twumva ko KANYARWANDA ali we wabyaye Gatutsi na Gatwa na Gahutu, kandi tukaba tuzi ko KIGWA ari we wabanje kure ya KANYARWANDA, kandi tukaba tuzi neza ko KANYARWANDA yavutse nyuma, ayo moko aliho, byashoboka bite kugira ngo abyare ataravuka ?
Dore KANYARWANDA bavuga ko ali we KIMEZAMIRYANGO da. Ngo ko ali we utubyara twese :
1. Kanyarwanda ni uwa Gihanga
2. Gihanga ni uwa Kazi
3. Kazi ni uwa Muntu
4. Muntu ni uwa Merano
5. Merano ni uwa Randa
6. Randa ni uwa Kobo
7. Kobo ni uwa Gisa
8. Gisa ni uwa Kijuru
9. Kijuru ni uwa Kimanuka
10. Kimanuka ni uwa Kigwa wasanze abantu mu Rwanda.
11. Ngaho namwe muratwumvire iyo mivire n’indimwe yacu n’Abahutu yo kwa Kanyarwanda.
Ni twe abagaragu b’ibwami bakuru :
1)Kayijuka
2)Serukamba
3)Rukemampunzi
4)Mazina
5)Rwesa
6)Sebaganji
7)Ruzagiriza
8)Ndamage
9)Sezibera
10)Sekabwa
11)Nkeramiheto
12)-Shamukiga
Abahinza Ruganzu yishe :
1. Rubuga mwene Kagogo
2. Rubuga mwene Bugunama
3. Nyaruzi mwene Haramanga
4. Mpandahande mwene Haramanga
5. Sambwe mwene Cyarugimba
6. Katabirora mwe Kabibi
7. Gisurere mwene Rubambura
8. Nzira mwene Muramira
9. Nyagakecur aliwe Nyangoma
10. Mbeba aliwe Mabya
11. Ruhande – ?
12. Balishaka – ?
13. Semukondo (w’umukende) – ?
14. Sangara – ?
15. Ruvuzo – ?
16. Ngiga – ?
17. Cogo – ?
18. Ryangombe rya Babinga – aliko n’umutsindo
19. Nsibura na Nyina Nyiransibura.
Aba bahinza bishwe n’uyu mwami, ahindura [yigarurira] ibihugu byabo. Ibindi bihugu byahinduwe n’abandi bami bica abahinza bari babirimo. Ntitugombye kubavuga, nimushaka muzabirebe mu Nganji Kalinga, biranditse.
Ikibazo : Ubwo batsindaga ibihugu by’Abahutu b’Abahinza, bakabahaka ari abavandimwe babo?
(Rétrospective, Le problème ruandais 1957-1962, Série 1, Dossier 2, pp. 7-9).
Isomo twakura muri aya mateka :
Mu Rwanda rwa none, ikibazo cy’amoko gihagaze gite ? Ubutegetsi bwa FPR bukivuga bute ? Aho kwihandagaza bakemeza ko nta moko aba mu Rwanda , nyamara bagakomeza kwemeza jenoside yakorewe Abatutsi, ntibifitanye isano n’imyumvire yariho muri za 1958, yo gushaka guheza abandi no gukusanyiriza ibyiza byose by’igihugu mu maboko y’agatsiko kitwaza ubwoko bumwe bw’Abatutsi, abandi banyarwanda (Abahutu n’Abatwa)bagafatwa nk’abagaragu ? Aho Abajyana b’umukuru w’igihugu muri iki gihe nta cyo bapfana na bariya bagaragu b’i bwami bari impumyi ku buryo bugaragara ?
Ibaruwa ya Kabiri y’Abagaragu b’i bwami tuzayibagezaho ubutaha, ntimurambirwe gutegereza!
Ubwanditsi bwa http://www.leprophete.fr


text:
Kamonyi: yatwikishije umukobwa ipasi bucya yarekuwe na Polisi
Umusore yatwikishije ipasi umukobwa yakekaga ko yamugaburiye inzaratsi agejejwe kuri Polisi bucya bamurekuye.
Amakuru yizewe agera ku kinyamakuru intyoza.com, ahamya ko kuri uyu wa kane taliki ya 11 Kanama 2016, mu murenge wa Gacurabwenge umusore yatwikishije umukobwa ipasi amukekaho kumugaburira inzaratsi.
Uyu musore ubwo yaryaga ibiryo yagaburiwe n’uyu mukobwa, yamuketsemo kuba yamushyiriyemo inzaratsi, akibikeka ngo yamusabye kumubwiza ukuri undi arabyanga niko gucomeka ipasi amubwira ko natabimubwira amutwika.
Ubwo umukobwa yangaga kumubwira yahise atwikishwa ipasi yari imaze gushyuha, ababaye aravuga, abajijwe aho yazikuye n’aho yazishyize ngo yanze kuhavuga arongera aramutwika ngo abona kumubwira byose uko byagenze.
Ubwo uyu musore yagezwaga mu maboko ya Polisi ikorera mu murenge wa Gacurabwenge, amakuru ahamya ko yarekuwe agasabwa kujya kuvuza uwo yatwitse ndetse no kwiyunga nawe.
CIP Andre Hakizimana, umuvugizi wa Polisi mu ntara y’amajyepfo, ubwo yaganirana n’intyoza.com yavuze ko aya makuru ntayo yari yamenye ko ariko agiye kubikurikirana.
CIP Hakizimana Andre, avuga ko biramutse koko byabaye ko umuntu atwika undi akagera mu maboko ya Polisi agahita arekurwa haba habaye ikosa ngo kuko iki ari icyaha gihanwa n’amategeko.
CIP Hakizimana, yatangarije intyoza.com ko nka Polisi bagiye gushaka uko ikibazo gikurikiranwa, uwatwitswe akarenganurwa bityo n’uwamutwitse agashakishwa agashyikirizwa amategeko kuko ngo naho yaba yari afite ibyo amushinja nta muntu numwe wemerewe kwihanira mu gihugu gifite ubuyobozi kandi kigendera ku mategeko.
Munyaneza Theogene / intyoza.com


text:
Rwimiyaga bagirwa inama yo gutera ibiti no kuzirika ibisenge by’inzu
Yanditswe na KAYIRA ETIENNE
Abaturage bo mu murenge wa Rwimiyaga mu karere ka Nyagatare, bavuga ko bahangayikishijwe cyane n’ikiza cy’umuyaga ubasenyera amazu, ibiraro n’insengero buri mwaka bikabateza ubukene. Ubuyobozi bukabagira inama yo gutera ibiti no kuzirika ibisenge by’inzu.
“Nk’uko izina ry’uyu murenge Rwimiyaga riri, rigendanye neza neza n’ibibazo bihaba”. Ibi byavuzwe na Nyirarukundo ucuruza serivisi za MTN mu gasantere ka Rwimiyaga. Uyu mubyeyi yatangarije Imvaho Nshya ko abaturage bose bo muri ako gace ngo bahangayitse kubera guhora basenyerwa n’imiyaga ibibasira buri mwaka imitungo yabo ikahatikirira kubera ikiza cy’umuyaga.
Undi watanze ubuhamya bw’ikiza cy’umuyaga wazengereje abaturage bo mu murenge wa Rwimiyaga ni Ngabonziza John ukora umwuga wo gutwara abagenzi kuri moto. Yagize ati “Umuyaga w’aha hantu ni umwimerere bitewe n’imiterere yaho. Ikintu kimwe gishobora kugabanya iyangirika ry’ibintu, ni uko hashyirwaho uburyo bwihariye bwo gucunga no kubungabunga ibiti biterwa.”
Umuyobozi w’Akarere ka Nyagatare wungirije ushinzwe imibereho y’abaturage, Murekatete Juliette, yatangaje ko icyo basaba abaturage ari ukwitwararika inama bagirwa yo kubaka inzu zikomeye kandi bakazirika ibisenge cyane kugira ngo umuyaga nuhuha ntibiguruke.
Yagize ati “Hatirengagijwe imiterere y’Akarere, ni ngombwa ko haterwa ibiti kandi ibisenge by’inzu bikazirikwa kugira ngo bidatwarwa n’umuyaga.”
Murekatete Juliette yakomeje atangariza abanyamakuru ko koko ikiza cy’umuyaga kimaze iminsi gisenyera abaturage ba Rwimiyaga ndetse n’abo mu mirenge yindi.
Yagize ati “Mu mezi ane atambutse, imirenge hafi ya yose yahuye n’ikibazo cy’umuyaga ukabije. Muri rusange ibisenge by’amazu 219 byatwawe n’umuyaga, hangirika n’imyaka yari ihinze ku buso bwa hegitari 550”.
Ku bijyanye n’icyo akarere gafasha abasenyerwa n’ibiza, Murekatete yatangaje ko bandikira MIDIMAR bayimenyesha ibyangijwe n’ibiza no kuyisaba inkunga, ubuyobozi bw’akarere ngo buha abasenyewe imfashanyo y’ibanze ibafasha kuba babayeho bijyanye n’ubushobozi bwabo.
Jean Baptiste Nsengiyumva, umukozi wa MIDIMAR, yatangaje ko bamaze iminsi baha amahugurwa abantu b’ingeri zitandukanye mu turere kugira ngo bamenye uburyo birinda guhora basenyerwa n’ibiza.
Yagize ati “By’umwihariko, imiyaga mu karere ka Nyagatare irahibasira kubera imiterere yaho. Biterwa n’uko nta biti bihari byagabanya umuvuduko w’imiyaga. Igituma ibisenge by’inzu zaho biguruka ni uko bitaba biziritse neza”.
Mu rwego rwo kwirinda ko ibyo bibazo bizahoraho, Minisiteri ifite mu nshingano imicungire y’ibiza n’impunzi ngo yahuguye abafundi bo muri Nyagatare n’ahandi mu gihugu uburyo bwo kuzirika ibisenge n’aho bagomba gushyira imiryango n’amadirishya, birinda kubishyira mu kerekezo cy’aho umuyaga uturuka.
Ikindi ubuyobozi bw’Akarere ka Nyagatare na MIDIMAR bahurizaho muri uru rugamba rwo kurwanya ibiza, ni ugukomeza ubukangurambaga mu baturage no kubasaba kwitwararika amabwiriza bahabwa kugira ngo bose hamwe babashe gukumira no kwirinda ibiza by’uburyo bwose.


text:
Ububabare bwo mu kiziba cy’inda (douleurs du bas-ventre) bukunze kugaragara by’umwihariko ku bagore. Ubwo bubabare bushobora kuziraho bukabije cyangwa se bukaba akarande. Impamvu zibutera ni nyinshi ari na yo mpamvu umuntu uhuye na bwo akwiriye kwihutira kujya kwisuzumisha.Abagore benshi ngo bakunze guhura n’ubu bubabare, byaba biturutse ku kugaganirwa bisanzwe (simple constipation), ibyuka byihaga mu mara, imihango (y’abakobwa) ibabaza cyangwa se ikindi kibazo gishobora guhungabanya inda. Ni ukuvuga ngo ibishobora gutera ububabare bwo mu kiziba cy’inda ntibibura.
N’ubwo ibitera ubwo buribwe ario byinshi, urubuga rwa internet, e-sante.fr rwanditse ko ari iby’agaciro kugira ubushishozi kuko muri izo mpamvu habamo n’izikomeye, ari na yo mpamvu umutu akwiriye kwisuzumisha hakiri kare kugira ngo ahere ko afata ingamba zijyanye n’ubwo bubabare.
Urugero ni nk’imihango ibamo ububabare bukaze. Ubundi ibyo ngo ntabwo bisanzwe. Uru rubuga rutanga inama ko igihe umukobwa/umugore agiye imugongo bikamubabaza yasubirayo bikaba uko, ko akwiriye kwihutira kureba umuganga bitewe n’uko hari indwara ibitera yitwa endométriose mu rurimi rw’igifaransa.
Ngo iyo iyo ndwara yafashe umugore/umukowa, buri gihe cy’imihango habaho kuribwa bikabije mu kiziba cy’inda. Ngo ni byiza ko ajya kwisuzumisha iyo ndwara kuko ivurwa igakira, ariko iyo itavuwe ishobora gukurizamo uyirwaye kugumbaha.


text:
Home > Amakuru Yose > Iyobokamana > Abasaga 3000 bakiriye agakiza mu biterane byateguwe na Teen Challenge (...)
Mu biterane biherutse gutegurwa n’umuryango w’ivugavutumwa ku isi hose uzwi nka Teen Challenge Rwanda, habonetse amashimwe akomeye nyuma y’uko abantu basaga 3000 barimo abari barasabitswe n’ibiyobyabwenge bakiriye agakiza abandi bakihana.
Nk’uko insanganyamatsiko y’iki giterane yagarukaga ku ruhare rw’urubyiruko mu kurwanya ibiyobyabwenge, byatanze umusaruro ukomeye kuko abantu benshi babashije guhindukirira Uwiteka barihana bahinduka ibyaremwe bishya.
Abahanzi batandukanye barimo Serge Iyamuremye, Kingdom Ministries ndetse na Pastor Benie, bari mu bagize uruhare mu guhembura imitima ya benshi dore ko iki giterane cyabereye i Kigali cyari kitabiriwe n’abantu barenga 500 bari banyotewe n’Ijambo ry’Imana banataha ibitangaza byakoretse.
Pastor Willy Rumenera, umuyobozi wa Teen Challenge mu karere k’ibiyaga bigari, yashimiye Imana kuba yaragaragaje ugukomera kwayo ikiyerekana imbere y’imbaga nyamwinshi.
Yagarutse ku bikomeye Imana yamukoresheje ikamufasha kurera abana yakuye mu biyobyabwenge kandi uyu murimo akaba azawukomeza nk’umuhamagaro yahawe, aho buri mwaka azajya akomeza kwakira abatarabivamo akabafasha kwakira umwami Yesu.
Umuhanzi akaba n’umushumba (Pastor Benie) umaze imyaka 60 akijijwe, mu buhamya yatanze buri no mu bafashije benshi, yavuze ko ashima Imana yamuhinduriye amateka mu buzima nyuma y’uko yafataga ibiyobyabwenge bikomeye mu gihe yabaga yabibuze akabura amahoro.
Yagize ati ”Ndashima Imana yakoze ibikomeye igahundura ubuzima bwanjye bwari bwuze ibiyobyabwenge, iyo nabifataga numvaga ibyishimo ari byose ariko nabibura singire amahoro, nkahora muri ibyo, ariko Yesu aza kumfata ukuboko abintetururamo ubu ndashikamye mu gakiza.”
Jackson na Jean Claude bamwe mu rubyiruko bafashijwe na Teen Challenge kureka ibiyobyabwenge, batangaje ko bishimiye kuba batakiri imbata y’urumogi, inzoga n’itabi babikesha umubyeyi Imana yabahaye Pastor Willy Rumenera.
Jackson ati ”Ndashima Imana, ubuzima bwanjye nta cyizere bwo kubaho bwari bufite. Natangiye gufata ibiyobyabwenge mfite imyaka 11, aho inshuti n’abavandimwe bari barampebye bitewe n’uburyo bambonagamo, ariko ubu nabaye umugabo wo guhamya Imana nkanabafa abo twari dusangiye ubwo buzima bubi kubuvamo.
Yakomeje agira ati ”Tugomba gusohoza isezerano Imana yaduhaye ryo kujya mu mahanga yose kwamamaza ubutumwa bwiza bw’umwami wacu Yesu Kristo."
J.Claude na we yunze mu rya mugenzi we, ashima Imana yakoreye muri Jackson akamubwiriza ubutumwa bwiza nawe akareka ibiyobyabwenge none ubu nkaba nanjye mfasha abatari bake kubireka.
Yagize ati ”Nafunzwe kenshi nzira urumogi,kuburyo inzego z’umutekano zageze igihe zikavuga ko ibyange byarangiye kuko hari igihe nahohoterwaga zikavuga ko ari njyewe nyirabayazana.”
Hari abandi batandukanye batanze ubuhamya ko bigobotoye ibiyobyabwenge babifashijwe na Teen Challange Rwanda.
Mbere y’iki giterane cyabereye i Kigali,i Muhanga naho habereye igiterane cyahuruje imbaga aho abantu basaga 5000 bari bahateraniye bumva ijambo ry’Imana abarenga 1000 bakira agakiza harimo nabari barabaswe n’ibiyobyabwenge.
Si i Muhanga gusa kuko no mu karere ka Bugesera hari hateraniye abarenga 8000,benshi muri bo bakira agakiza.
Mu gusoza ibi biterane byose umuyobozi wa Teen Challenge Rwanda,yavuze ko hari ingamba nyinshi zo gukomeza kurwanya ibiyobyabwenge cyane cyane ibyiganje mu bahanzi,Sports n’ibindi byiciro bitandukanye bikunze kugaragaramo.
Imirasire.com


text:
Abantu benshi bifuza kuzamuka imisozi mu Rwanda, ni byiza kumenya igihe cyiza cyo kuzamuka imwe mu misozi miremire yo mu Rwanda.Nk’igihugucy’imisozi igihumbi!igihugu gifite imisozi myinshi,ni byiza guca agahigo ko kugira imwe uzamuka.
Mu misozi miremire u Rwanda rufite harimo ibirunga, ikirerekire akaba ari Karisimbi, mu misozi itari ibirunga, umuremure ni Kabuye uri mu karere ka Gakenke, uruhererekane rw’imisozi ya Ndiza iherereye mu karere ka Muhanga, uruhererekane rw’imisozi ya Crête Congo-Nile , ruturutse muri Nyungwe ukagenda ugana mu burengerazuba bw’u Rwanda ku nkegero z’ikiyaga cya Kivu. Niho hagabanya amazi y’u Rwanda amwe akajya mu ruzi rwa Congo andi muri Nili.
Kuva muri Kamena kugeza muri Nzeri
Kubera aba ari igihe cy’izuba ni byiza guhitamo aya mezi ni ighe cyiza cyo gutembera ku bakunda kuzamuka imisozi miremire mu Rwanda.Nta mvura iba iriho,umuntu ashobora kuryama aho ageze agacumbukura urugendo bukeye.
Kureba inyamaswa
Mu misozi myinshi yo kuzamuka mu Rwanda, ni iwabo w’inyamaswa zakataraboneka, inyamaswa zibera muri ayo mashyamba. urugero nko mu birunga ni iwabo w’Ingagi, inkende, imbogo, inkima,..
Karisimbi
Ikirunga kirekire mu Rwanda, gifite ubujyejuru bwa 4507m! U Rwanda rufite ibirunga bitanu biri hagati y’u Rwanda, RDC na Uganda, muri ibyo birunga ikirekire ni Karisimbi mu gihe cy’izuba haba hariho urubura rw’umweru. Ikirunga cya Bisoki gifite uburerebure bwa 3711m, kikagira ikiyaga hejuru yacyo. Ikirunga cya Muhabura gifite ubujyejuru bwa 4127m, kiba kigaragara aho uri hose mu Rwanda ,uba ukitegeye gusa biterwa n’ikirere cyangwa n’ahantu uhagaze.
Ibere rya Bigogwe
Umuntu wese ugenda umuhanda Kigali-Musanze-Rubavu, ku muhanda unyura muri Nyabihu, haba urutare rurerure ruzwi nk’ Ibere rya Bigogwe. Umuntu wese ushaka guca agahigo, gukora igikorwa gishimishije mu buzima ni ukuzamuka uru rutare.


text:
par Bangambiki
Uko turi turabihumeka. Ntibyoroshye guhisha ko ukunda abagore niba ubakunda koko. Nta mugabo udakunda abagore. Umuntu umwe yarambwiye ati "Bangambiki ukunda abagore cyane kubona wandika blog wise Igituba" , ndamusubiza nti "abagore ndabakunda rwose, ndetse cyane, ariko nabonye ntatunga abagore bose maze mpita mo umwe muri bo ngo ababere ambassadeur imbere yanjye ajye ampa ibyo nifuza ku bagore." Ariko ibyo nita gukunda abagore ni ugukabya. Ni ukubona ko umugore wese wifuje yakunyura mu maguru! Niba umeze utyo kubihisha biragoye. Ushobora kuba ukeka ko ntawe ubizi ariko ndakurahiye barakumenye nuko ntawe ushaka kwivanga mu buzima bwawe ngo yerure abikubwire. Iyo ukunda abagore cyane uburyo -uvugamo,
-urebamo,
-uhumekamo
-ubavugisha
-wambara ndetse n'
-uburyo usekamo biragaragarira uwo ari wese ukureba. No ku mugore nuko ibi biba k'umugabo no ku mugore bimubaho usibye ko umugore we ashobora kubihisha ho gake bigakunda ariko na none ntiwabura kumenya niba umugore akwifuza cyangwa niba akunda abagabo muri rusange.
Uzasanga umugore nk'uyu akunda
-guseka iyo ari kumwe n'umugabo, agakunda
-gukora k'umugabo no -kumwereka ko ari umugore. Uzasnga umugore nk'uyu akuyemo ikirore, asutse udusatsi,areba yirerembuza, yisiga rouge umureba. Birumvikana yaba umugore cyangwa umugabo nta wifuza kumenywa na bose ko akunda igitsina ariko abagikunda kurusha abandi biragora kwihisha.
BLOG BIFITANYE ISANO
Mbese Nkunda Igituba cyane
Intambwe 10 Zo Kureshya Umukobwa cyangwa Umugore
Uko Umugore Areshya Umugabo


text:
Akenshi iyo abantu bari mu kibazo cyane cyane muri iyi minsi isi ihangayikishijwe na corona virus zimwe mu ntwaro umwanzi Satani akoresha ni ubwoba no kwiheba abantu bagatura mu gikombe cy’umwijima bumva ko bicitse nta cyizere cy’ubuzima gihari, nyamara ijambo ry’Imana ritanga ihumure ndetse n’ingamba zadufasha guhangana n’iki kiza.
Amakuru dukesha urubuga www.worldometers.info atubwira ko kugeza ubu abantu 173.085 banduye coronavirus naho abantu 6.664 bamaze guhitanwa n’iyi virusi.
Muri iyi minsi hirya no hino ku isi mu bihugu bitandukanye harimo kumvikana amakuru y’abantu bamaze kwandura ndetse n’abamaze guhitanwa n’iyi virusi. Ibi biratera abantu ubwoba, ubwihebe ndetse n’agahinda gakabije aho usanga abantu bubitse imitwe mu maguru barimo kurira bati turapfuye isi iturangiriyeho. Ariko se mu by’ukuri icyo nicyo cyemezo kizima?
Ubusanzwe isi yahuye n’ibyorezo bitandukanye harimo ebola, Sida, inzige n’ibindi byahitanye abantu benshi ariko coronavirus yo ikimara kugera ku isi hari intwaro y’ubwoba satani yakoresheje ibuza abantu amahoro bitewe n’uburyo yandura vuba kandi mu gihe gito usanga ubwoba bukomeje kwiyongera.
Aha twakwibaza ngo ese ubwoba buri mu bantu ni ubw’iki? Ikigaragara ni uko ubu bwoba burimo guterwa no gutinya urupfu ibyo akaba aribyo biteye abantu kumva isi yababanye ntoya nta buhungiro buhari ariko ubuhungiro buri ku Mana ifite ububasha bwo gutegeka byose bikayumvira.
Mugihe u Rwanda ndetse n’isi bihangayikishijwe n’iki cyago cya coronavirus, wakwibaza ngo mbese n’iki cyakorwa ngo ubwoba buve mu bantu, leta yafashe ingamba kandi ikomeje gushaka icyakorwa cyafasha abantu kwirinda iyi virusi ni ikintu cyiza cyane kandi gikwiye kubahirizwa. Ku rundi ruhande, Bibiliya iki kibazo yamaze kukivugutira umuti.
Mu gitabo cya Zaburi 91 itubwira icyo gukora mu gihe cy’ ubwihebe ndetse n’ubwoba dukwiye kuruhukira mu gicucu cy’ishoborabyose kuruta guhungira mu gicucu cy’urupfu. Tubundikiwe n’amababa ye no gukiranuka k’uwiteka mu by’ukuri nta kintu na kimwe cyakagombye kudutera ubwoba.
“ igiteye ubwoba cya nijoro ntikizagutinyisha , cyangwa umwambi ugenda ku manywa , cyangwa mugiga igendera mu mwijima, cyangwa kurimbura gutsemba ku manywa y’ihangu” (Zaburi 91:5-6)
Zaburi 139: 23-24 itanga mbaraga ikamaganira kure ubwoba ubwo aribwo bwose bwo gutinya urupfu bityo umuntu akagira umutima utuje.
“ Mana ndondora umenye umutima wanjye, mvugutira umenye icyo ntekereza . urebe yuko hariho inzira y’bibi indimo unshorerere mu nzira y’iteka ryose
Bibiliya itubwira ko mugihe imfatiro zisenyutse hari cyo ubwoko bw’Imana bukwiye gusenga no kwizera.
“ nindamuka nkinze ijuru imvura ntigwe cyangwa nintegeka inzige ngo zone igihugu cyangwa ninohereza mugiga mu bantu banjye, maze abantu banjye bitiriwe izina ryanjye nibicisha bugufi bagasenga, bagashaka mu maso hanjye bagahindukira bakareka ingeso zabo mbi, nanjye nzumva ndi mu ijuru mbababarire igicumuro cyabo mbakirize igihugu (2Ingoma 7: 13:14)
Muri macye ntidukwiriye kugira ubwoba ngo dutakaze icyizere cy’ubuzima bitewe na virusi (coronavirus) kuko ijambo ry’Imana niryo riduha ibyiringiro tugomba kugenderaho mu buzima bwacu bwa buri munsi gusenga no kwizera biradukomeza bityo tukarandura ubwoba n’imizi yabwo tukizera Imana ikatwubakamo icyizere gihamye.


text:
Hari ababana batarasobanukirwa ihohoterwa rishingiye ku gitsina mu bashakanye
Mu itegeko no 59/2008 ryo ku wa 10/09/2008 rikumira kandi rihana ihohoterwa iryo ari ryo ryose rishingiye ku gitsina mu Ingingo yaryo ya 5 rigira riti: “Gukoresha ku gahato imibonano mpuzabitsina uwo bashyingiranywe. Abashyingiranywe bafite uburenganzira bungana ku birebana n’imibonano mpuzabitsina, ubw’ubuzima bw’imyororokere no kuboneza urubyaro. Birabujijwe gukoresha ku gahato imibonano mpuzabitsina uwo bashyingiranywe.”
Nubwo bimeze gutyo, hari bamwe mubagabo n’abagore bubatse ingo baganiriye na Mamaurwagasabo bo mu bice bitandukanye by’Umujyi wa Kigali bagaragaza ko bigoye kwiyumvisha ukuntu abashakany ebahohoterana muri ubwo buryo kandi buri umwe muribo azi ko umubano wabo ushingiye ku mibonano mpuzabitsina nk’ikibatsi cy’urukundo n’ishingiro ryo kororoka k’umuryango.
Munyaneza Canisius washakanye na Uwimana Jeanninne bo mu karere ka Kicukiro mu murenge wa Gatenga, yatangaje ko yubatse vuba n’umugore we ariko atari azi neza ko gushaka gukora imibonano mpuzabitsina n’umugore we byageraho umwe muri bo abafatwa nk’uwahohoteye mugenzi we bigize icyaha mpanabyaha.
Yagize ati “Njye ntabwo nari nzi ko ririho, kuko nzi ko kuba mwarabanye uba ubyemerewe igihe cyose. Kuko nubundi uwo mubana ni wowe aba abibikiye nk’umva ko rero nta tegeko rihari ribihana.”
Munyaneza akomeza avuga ko yumva byagera aho wenda biba ikibazo cy’ihohoterwa ari uko ashatse gukora imibonano mpuzabitsina nk’abashakanye akabyanga kandi abona nta mpamvu ifatika ibimuteye. Yongeraho ko nk’umugabo igihe bagiye gukora imibonano mpuzabitsina n’umugore we akumva bitagenze neza nk’uko bisanzwe atavuga ko umugore we aba yamuhohoteye. At ati “Ubwo nyine uwo munsi ni ko biba byagombye kuba.”
Rugamba Josua wo mu murenge wa Kigarama mu karere ka Kicukiro, we avuga ko nawe atiyumvisha uko umugabo n’umugore bashobora guhohoterana mu bijyanye n’inshingano zabo zo gutera akabariro, cyane ko baba barahujwe n’urukundo rushingiye kuri byo. Ati “Icyo nanjye ni cyo nkeneye kumenya. Ntabwo nari nzi ko iryo tegeko ririho kandi nta nubwo ndanasobanukirwa neza ukuntu umuntu ahohotera uwo bashakanye ku bijyanye n’imibonano mpuzabitsina.”
Umugore we Kaneza Ignacienne, avuga ko we atabyita ko yamuhohoteye ahubwo byaba ari ugukunda gukora imibonano mpuzabitsina agakabya. Ati “N’ubundi uva mu rugo iwanyu uzi icyo ugiye gukora. Umugabo wawe rero sinumva impamvu warinda uvuga ngo agufashe ku ngufu kandi mwakoze ibyo amategeko abemerera gukora n’ijambo ry’Imana ribiha umugisha nk’abashakanye imbere y’Imana.
Akomeza agira ati “Wenda nabyita ko yampohoteye igihe abikoze bya kinyamanswa akankomeretsa nabimubwira ntabyumve, wenda yanyoye ibiyobyabwenge bituma atanyumva ko wenda ndi kubababara. Naho ubundi kuba yabishaka kenshi numva nta kibazo kubimwemerera kuko byanavaho biduteranya cyangwa agatangira kujya anca inyuma kuko ntamugereye ku ngingo.”
Mugemana James Kalisa wo mu murenge wa Kinyinya we avuga ko byashoboka ko iryo hohoterwa ribaho ariko akenshi yumva ari umugabo uhohotera umugore.
Ati “Uko mbyumva, ni igihe amukoresheje imibonano mpuzabitsina umwe muri bo atabishaka. Kutabishaka bishobora guturuka ku mpamvu zitandukanye, ashobora kuba arwaye, ashobora kuba umugore ari mu mihango akumva atari ngombwa, akumva mu gihe bibaye byamubangamira, ibyo bigatuma yumva ko atari ngombwa ko icyo kintu kibaho.”
Mugemana avuga ko umugabo ashobora gufatwa nk’uwahohoteye umugore we mu bijyanye n’imibonano mpuzabitsina igihe habaye impavamvu zahinduye imyitwarire ye.
Ati “Bishobora guterwa n’uko yasinze cyangwa se hari ibindi biyobyabwenge bimusunikira gukora icyo kintu, cyangwa se nuko basanzwe babana asa nkaho atoteza umugore we, akumva ko icyo ashaka cyose agomba kugikora atitate ku kuba mugenzi we abikeneye cyangwa atabikeneye. Nzi ko hari itegeko ribihana ariko sinari nzi igihano k’iryo tegeko.”
Umunyamategeko, Me. Venuste Kagabo, usanzwe aburana bene izo manza, avuga ko imanza zijyanye n’ihohoterwa rishingiye ku gitsina mu bashakanye zirimo nubwo atari nyinshi ziregerwa.
Yongeyeho ko hari n’ikibazo cy’uburyo zihindurirwa inyito mu gihe cy’urubanza ahanini hagamijwe kugabanya uburemere bw’icyaha cyakozwe.
Yagize ati “Ntabwo zihari nyinshi ariko zirahari gusa ni uko zidakunze kujya mu rukiko cyane kandi n’iyo zigiye mu rukiko hari igihe usanga babigenekereje bakabivuga mu buryo buziguye bakabivuga nkaho ari uguhoza ku nkeke ariko kuba zihari ko zirahari.”
Avuga ko usanga mu rubanza umwe aba agaragaza ko yabitewe nuko yanze ko babonana kandi ari umugabo we, cyangwa umugore akagaragaza ko umugabo abimusaba n’igihe kigoye. Me. Kagabo asobanura ko usanga ikigorana kugira ngo byitwe mu mategekoko ko yamuhohoteye ari ukubona ikimenyetso ku wareze bigatuma nk’umugabo wabikoze abaye umwere cyangwa byiswe koamuhoza ku nkeke.
Umunyamabanga Nshingwabikorwa w’Umurenge wa Nyamata mu karere ka Bugesera, Mushenyi Innocent yabwiye Mamaurwagasabo ko mu nyigisho baha abitegura kurushinga babumvisha ko imibonano mpuzabitsina hagati yabo ari ubwumvikane, bakamenya ko umuntu atandukanye n’inyamanswa.
Ati “Icya mbere ni ubushake, yamufashe ku ngufu nta bushake, ese bimaze kuba yaba yabigaragaje ate, yabitangiye ikimenyetso, yamureze, byagenzi gute? Kuko ari ubuzima bwite bw’abantu ariko hakazamo nanone ikintu twita umuco ariko itegeko rirabisobanura, iyo nta bushake bitangirwa n’ikirego umwe akaba yanakurikiranwa iyo hari ibimenyetso.”
Akomeza avuga ko abashyingiranywe babasobanurira ko n’igihe bahayeho kutumvikana hakazamo no kuba umwe yazana ibikangisho kuri mugenzi we ibyo nabyo bigize icyaha gikurikiranwa n’amategeko.
Mu gihe ukorewe ihohoterwa rishingiye ku gitsina akomeje kuryihererana rishobora kumugiraho ingaruka zitandukanye zirimo kwiyanga, kwiheba bikaba byamusunikira no gushaka kwiyambura ubuzima cyangwa kubwambura uumukorera iryo hohoterwa.
Mutesi Scovia


text:
Umuganga w’imyaka 25 witwa Dr Priyanka Ramgoolam ukomoka mu Buhinde yafashe umwanzuro wo kwikuramo imirera kubera icyifuzo cy’uko adashaka kuzigera na rimwe abyara umwana.
Uyu mugore yavuze ko atifuza kuzigera abyara na rimwe ariyo mpamvu yaketse ko kwifata bishobora kumugora hakagira umugabo umutera inda ariyo mpamvu yibagishije imirerantanga ngo itazigera ikora akazi kayo.
Abinyujije kuri Twitter yanditse ati “Mu masaha 24 ari imbere,ngiye kwibagisha kugira ngo bankuremo imirerantanga ngamije gusa kuba ingumba burundu.
Mfite imyaka 25,ndacyari ingaragu kandi sinigeze ntwita.Ntabwo nshaka kubyara na rimwe.Ndishimye cyane kuba narafashe uyu mwanzuro.”
Nyuma yo kwibagisha iyi mirerantanga,uyu mukobwa yagize ati “Narokotse.Ububabare ni buke. Isoni ku bagabo bose bumva bafite uburenganzira ku mubiri batanazi.
Ntabwo nigeze nezerwa cyane nkubu, kandi ndishimye cyane ku bitekerezo byinshi binshyigikira. "
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Imigani ya Kristo (Igitabo Cya 1-2)
Imigani ya Kristo (Igitabo Cya 1-2)
Igice Cya 1 - Imiganinyigisho Ya Kristo
Kristo yigishirizaga abantu mu migani kugira ngo abacengezemo umugambi wamuzanye mu isi. Ibyo yabikoreye kutumenyesha imico ye y’ubumana no kutumenyesha uko imibereho yo mu ijuru iteye. Kristo yafashe kamere yacu aturana natwe. Icyubahiro cye cy’ubumana kitagaragara cyagaragarijwe mu ishusho y’umuntu. Bityo abantu bigira ibitagaragara ku bigaragara. IyK 1.1
Mu nyigisho ze, Kristo yakundaga gukoresha ibintu byo ku isi abantu bamenyereye kugira ngo abasobanurire ukuri. Yesu ‘’yigishirizaga abantu mu migani.” Matayo 13 :24. Ibintu bisanzwe ni byo yakoreshaga yigisha iby’iyobokamana. Ibyaremwe n’ibyo abamwumvaga bahuraga na byo mu buzima bwabo, byari bifitanye isano n’ukuri kw’Ibyanditswe. IyK 1.2
Ibintu Imana yaremye byerekana igitekerezo cyayo. Igihe Adamu na Eva bari bakiri mu murima wa Edeni, ibyaremwe byaberekaga ubwenge n’ubuhanga bw’Imana. Ariko bombi bamaze kwiea itegeko ry’Imana, ubwiza bwayo bwahise bukurwa ku byaremwe byose. Isi yangijwe n’icyaha ; nyamara ibyigisho byerekana Imana ntibyatsembweho ; ubisobanukiwe neza wasanga bivuga Umuremyi wabyo. IyK 1.3
Mu gihe Yesu yazaga mu isi yasanze ibyo byigisho bitakiyirangwamo. Abantu bari basigaye basenga ibyaremwe mu cyimbo cyo gusenga Umuremyi. Pawulo yavuze iby’abapagani b’icyo gihe ati ‘’bahindutse abibwira ibitagira umumaro, maze imitima yabo y’ibirimarimarima icura umwijima.” Abaroma 1 :25, 21. Mu Bisirayeli ho ibintu byari byifashe ukundi : bafashe gahunda y’ibitambo n’Ibyanditswe Byera maze babikoresha guhisha Imana mu cyimbo cyo kuyerekana. Kristo yaje gukuraho igitwikirizo icyaha cyashyize ku byaremye. Inyigisho ze zahesheje ibyaremwe umwanya mwiza ndetse na Bibiliya, maze zituma bigaragara mu buryo bushya. IyK 1.4
Yesu yajyaga asoroma uburabyo bwiza akabushyira mu ntoke z’abana, nabo bakanezezwa no kureba mu maso he hagifite itoto rya gisore, n’ishusho irabagirana yakomoraga mu maso ha Se, maze akigisha ati ‘Mutekereze uburabyo bwo mu gasozi, uko bumera ; ntibugira umurimo, ntibuboha imyenda ; kandi ndababwira yuko Salomo mu bwiza bwe bwose atarimbaga nk’akarabyo kamwe ko muri bwo. Ariko Imana, ubwo yambika ubwatsi bwo mu gasozi ityo, buriho none, ejo bakabujugunya mu muriro, ntizarushaho kubambika mwa bafite kwizera guke mwe ?” Matayo 6 :28-30. IyK 2.1
Mu kibwirizwa cya Yesu ku musozi, aya magambo akurikira yabwiwe abagabo n’abagore bari bamanjiriwe kandi bababaye : ‘Nuko ntimukaganyire mugira ngo tuzarya iki ? cyangwa ngo tuzambara iki ? kuko ibyo byose abapagani babishaka. Kandi So wo mu ijuru azi ko mubikwiriye byose.” Ahubwo mubanze mushake ubwami bw’Imana no gukiranuka kwayo ni bwo ibyo byose muzabyongerwa.” Matayo 6:3133. Kristo ashaka yuko twigira ku byaremwe nk’uburabyo n’ibindi. Kristo yarebaga kure mu bitekerezo, ku buryo yari afite ubuhanga bwo gusobanuza ibyaremwe ukuri yigishaga. IyK 2.2
Kristo yigishaga abantu akoresheje amagambo yumvikana, ariko mu mitima imwe n’imwe ukuri yabagezagaho ntikwashoraga imizi. Igituma mbigishiriza mu migani, ni uko iyo barebye batitegereza, n’iyo bumvise batumva kandi ntibasobanukirwe.” Matayo 13 :13. Yesu yateraga abantu amatsiko agatuma bashishikara. Ababaga bafite inyota y’iby’Imana bahitaga basobanukirwa n’amagambo ye. IyK 2.3
Nanone habagaho ibihe Kristo yavugaga ubutumwa abatabukeneye ntibasobanukirwe; ariko inyigisho ze yazishyigikizaga ibintu bisanzwe byo mu buzima, ibyabaye n’ibyaremwe maze abantu bose bakamurangarira. Ieyakora imitima yose yugururirwaga Mwuka Muziranenge yakiraga inyigisho ze inezerewe. Ibyari ubwiru kuri bo bakabiso-banukirwa. Ku bwo gukoresha ubusobanuro butari bumwe, byatumye Yesu ategerwa amatwi na benshi. Abamuteze amatwi bose barafashijwe. Abicishaga bugufi, n’abanyabyaha ruharwa, bashimishwaga no kumva ijwi rye ry’impuhwe n’ubugwaneza. IyK 2.4
Hari indi mpamvu yamuteraga kwigishiriza mu migani. Yesu yabuzwaga amahoro n’abatambyi, abakuru, abategetsi n’abandi bapfobyaga inyigisho ze, bakamuhora iruhande bagenzwa no kumurega. Abatasi bamuhoraga iruhande bamwoga runono kugira ngo bumve ko hari ijambo bamwumvana ryabaha uburyo bwo kumuciraho iteka no gucecekesha uwasaga n’ushagawe n’isi yose. Umukiza yavugaga ukuri mu buhanga ku buryo abarezi be baburaga icyaha bamushinja mu nama nkuru y’Abayuda. Yakoreshaga imigani acyaha imirimo mibi y’abari mu myanya yo hejuru. IyK 3.1
Iyo Kristo atavuga ukuri mu migani, abanzi be baba barakomye mu nkokora umurimo we mbere y’igihe. Ariko yacengeje ukuri mu buhanga ku buryo abari babukeneye bafashijwe n’inyigisho ze. Yacengeje ukuri mu mitima y’abantu akoresheje ibyaremwe n’ibibaho muri ubu bugingo, abantu bamenya Imana ihoraho n’imbaraga zayo. Abaroma 1 :20. IyK 3.2


text:
“Kugirana ubucuti n’Imana bituma wumva utekanye, utuje kandi nta cyo ubuze. Uba wumva umeze nk’aho Imana iguhora hafi kugira ngo ikwiteho.”—CHRISTOPHER WO MURI GANA.
“Iyo uri mu kababaro Imana irakubona, ikakwitaho kandi ikakugaragariza urukundo kurusha uko wari ubyiteze.”HANNAH UFITE IMYAKA 13, ALASIKA MURI AMERIKA.
“Kugirana ubucuti n’Imana nta cyo wabinganya, kuko bituma wumva ufite amahoro.”—GINA WO MURI JAMAYIKA URI MU KIGERO CY’IMYAKA 40.
Christopher, Hannah na Gina si bo bonyine bumva bameze batyo. Abantu benshi bo hirya no hino ku isi, bemera badashidikanya ko bafitanye ubucuti n’Imana.
Wowe se bimeze bite?
Ese wumva uri hafi y’Imana? Cyangwa wifuza kuyegera kurushaho? Ushobora kuba wibaza uti “ese koko umuntu buntu ashobora kugirana ubucuti n’Imana Ishoborabyose? Niba bishoboka se, yabigeraho ate?”
Kwegera Imana birashoboka .
Bibiliya igaragaza ko ushobora kwegera Imana kandi ukagirana na yo ubucuti. Ivuga ko Imana yise umukurambere Aburahamu “incuti” yayo Yesaya 41:8.
Nanone zirikana amagambo asusurutsa umutima aboneka muri Yakobo4:8, akubiyemo itumira rigira riti “mwegere Imana na yo izabegera.” Ibyo bigaragaza ko kugirana ubucuti n’Imana bishoboka. Ariko se ‘wakwegera’ Imana ute ku buryo ugirana ubucuti na yo, kandi itaboneka?
Kugira ngo dusubize icyo kibazo, reka turebe uko bigenda kugira ngo abantu bagirane ubucuti. Jw.org dukesha iyi nyigisho yavuze ko” Ubusanzwe abantu batangira bibwirana, buri wese akamenya izina rya mugenzi we.
Hanyuma uko bagenda baganira buri gihe bakabwirana ibibari ku mutima n’ibyo batekereza, ubwo bucuti bugenda burushaho gukomera, kandi iyo buri wese akoreye mugenzi we ibikorwa byiza, bishimangira ubucuti bwabo.
Uko ni na ko bigenda kugira ngo umuntu agirane ubucuti n’Imana.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Gatsibo: Ababyeyi baracyahishira abateye inda abangavu
Mu mirenge itandukanye igize Akarere ka Gatsibo, hari ababyeyi bahishira abateye inda abangavu nyuma yo kugirana ubwumvikane bwo kuzabafasha kurera umwana, abaturage bakifuza ko kugira ngo iki kibazo gicike Leta yajya ifatira imitungo yabo ikifashishwa mu kurera aba bana.
Mu kiganiro IGIHE yagiranye na bamwe mu babyeyi bo muri aka karere bafite abana batewe inda bataruzuza imyaka 18, bavuze ko iki kibazo giterwa n’ubukene aho bamwe muri bo ngo bafatiranwa n’abateye inda abana babo bakabizeza ubufasha bikarangira batabutanze.
Ayinkamiye Naomie utuye mu Murenge wa Kabarore mu Kagari ka Nyabikiri mu Mudugudu wa Kabeza, yavuze ko umukobwa we yatewe inda afite imyaka 16 ubwo yigaga mu mashuri abanza, uwamuteye inda ngo yahise atoroka bigeze aho aragaruka birazimangatana.
Ati “Mperuka turega ariko ntiyakurikiranwe kuko umugabo wanjye yambwiye ko niba yemera kuzadufasha kurera umwana twamureka ntidukomeze kumukurikirana, ababyeyi be baherutse twumvikana ntibagarutse yewe n’uko kudufasha ntibabikoze.”
Havugimana Jean Pierre utuye mu Mudugudu wa Kamurara Akagari ka Gitabiro mu Murenge wa Nyagihanga, we yavuze ko umwana we w’imfura yatewe inda afite imyaka 16 n’umumotari wakundaga kumujyana ku ishuri. Bikimenyekana ngo uyu mumotari yegereye umuryango awemerera ubufasha bw’amafaranga birangira kumurega babyihoreye baramuhishira.
Mukakibibi Marie we yavuze ko nawe uwateye inda umukobwa we atigeze akurikiranwa ngo kuko yahise abizeza ubufasha no kuzasubiza umukobwa wabo mu ishuri birangira bamuhishiriye.
Hari abifuza ko imitungo y’abateye inda abangavu yajya ifatirwa
Nzamwita Alphonsine utuye mu Kagari ka Busetsa mu Murenge wa Kageyo usanzwe ari umujyanama w’ubuzima, avuga ko kugira ngo iki kibazo gicike, leta ikwiriye gushyiraho ingamba zatuma uwateye inda umwangavu afatirwa imitungo ikazakoreshwa mu kurera wa mwana.
Ati “Njye numvaga leta mbere yo gufunga wa muntu wateye inda umwana, yajya abanza akagaragaza ikizatunga wa mwana kuko iyo afunzwe wa mwana watewe inda rimwe na rimwe usanga abayeho nabi, ariko habanje gufatirwa imitungo ye byaca bwa bwumvikane bugaragara mu miryango.”
Umuyobozi w’Akarere ka Gatsibo wungirije ushinzwe imibereho myiza y’abaturage, Kantengwa Mary, yabwiye IGIHE ko iki kibazo kiri mu bituma abatera inda abangavu badafatwa, asaba ababyeyi kwirinda kumvikana n’abateye inda abana babo kuko ari ukubatiza umurinda wo gukomeza guhohotera abandi.
Uyu muyobozi yakomeje avuga ko ubu bakomeje ubukangurambaga bwo kudahishira no kurwanya kumvikana n’abateye inda abana babo.
Ati “Akenshi ababyeyi babitubwira gutyo ko hari ababahishira natwe tugakeka ko bihari kuko hari ubwo batuzanira nk’umwana w’imyaka itatu ugasanga nibwo bibutse kurega uwahohoteye uwo mwana kuko za nshingano yemeye gukora atazubahirije, ababyeyi rero nibo bakwiriye gufata iya mbere mu kurwanya iki kibazo ubuyobozi bukaza bubunganira.”
Akarere ka Gatsibo kari mu turere twakunze kugaragaramo umubare munini w’abangavu batewe inda, umwaka ushize wa 2019 abangavu batewe inda bari 680, abagabo 113 nibo bamaze gukurikiranwa.
source:igihe


text:
Everlyn ni umuhanzikazi ukomoka mu gihugu cya Kenya, wubatse imitima ya benshi cyane cyane kubera album ye yise “Mpango Wa Kando” yakoranye na mugenzi we Gloria Muliro. Uyu muhanzikazi yakomeje avuga uburyo abantu dukunda kwitabaza Imana iyo turengewe n’iby’isi!
Mu kiganiro yagiranye na Uliza Links dukesha iyi nkuru, Evelyn yavuze uburyo Imana yakomeje kumushyigikira ku buntu nyamara umuntu we ngo agushyigikira agushakamo indamu!
Yagize ati “Ncuti yanjye, ndashaka kukubwira yuko umuterankunga wacu ari Imana. yaduhaye ubugingo ku buntu, ituvushiriza izuba ku manywa, ukwezi nijoro, iduha umwuka wo guhumeka ku buntu, … kandi wibaze ko itajya iturihisha na kimwe muri byo cyangwa ngo iturambirwe!”
Iyo umuntu aguteye inkunga, na we agomba kukungukamo mu buryo bumwe cyangwa ubundi. Bitabaye ibyo, arakureka ntiyongere kubana nawe. Ibi twabisanisha n’iri jambo ry’Imana ngo:
Kuko abanyamahanga bampagurukiye, n’abanyarugomo bashatse unugingo bwanjye, batashyize Imana imbere yabo. Dore Imana ni umutabazi wanjye, Umwami ari mu ruhande rw’abaramira ubugingo bwanjye”Zaburi 54:3-4.
Iri jambo ribasha gukomeza wowe urimo kunyura mu bikomeye, cyangwa urimo kugeragezwa umwanzi ashaka yuko wiringira abantu aho kwiringira Imana. Bibiliya itubwira yuko dufite Imana ibasha guhaza kwifuza kwacu, iyo ni yo tugomba kwiringira.
Everlyn Muyonga arategura gushyira ahagaragara album video ye nshya yise “MFADHILI” (umuterankunga) kandi azabamenyesha igihe.
Rose Muhando mu by’ukuri ni muntu ki? Rose umaze kumenyekana cyane mu...
Inkuru ibaye impamo/ Theogene Uwiringiyimana
Umuhanzi mu ndirimbo zihimbaza Imana BIGIZI GENTIL wamenyekanye cyane ku...


text:
Kigali: Abafite ibibanza barasabwa kubyubaka
Yanditswe na KAYITARE JEAN PAUL
Ubuyobozi bw’Umujyi wa Kigali burasaba abafite ibibanza muri uyu mugi bafite ibyangombwa byo kubaka n’abatangiye kubaka bagahagarara, ko bakubaka, kuko biteza umwanda n’umutekano muke mu mugi.
Ibi byagarutsweho na Busabizwa Parfait, umuyobozi w’Umujyi wa Kigali w’agateganyo, ejo hashize ku wa 25 Mata 2018. Yavuze ko abafite ibibanza kimwe n’abari baratangiye kubaka bakabihagarika bakwihutira kubaka kuko ngo biteza umutekano muke n’umwanda.
Busabizwa Parfait yagize ati “Abafite ibibanza bafite icyangombwa cyo kubaka bubake kuko biradutera ikibazo, hari ibibanza bimaze kuba umwanda, ubona bimaze imyaka nta we ubyubakamo biri aho, birimo ibihuru ndetse hari n’ahandi biteza umutekano muke kubera ko murabona ko ikibanza hari abantu bagenda bakakibika bagashyiraho amabati ukagira ngo agiye gutangira kubaka warungurukamo ugasanga ni ibigori byatangiye kumera. Biraduteza rero umutekano muke”.
Akomeza avuga ko hari n’abandi batangiye kubaka bageza hagati bagahagarara, akavuga ko ibyo nabyo ari umwanda kandi binateza umutekano muke.
Ubuyobozi bw’Umujyi wa Kigali bugaragaza ko hari amategeko ashobora gutuma bwambura ibyo bibanza ba nyirabyo ariko ko ngo nta mpamvu yuko babibambura ahubwo bugasaba ko abashoramari bafite ibyangombwa babyaza umusaruro ibibanza bafite bityo barinde Umujyi wa Kigali umwanda n’umutekano muke.
Umujyi wa Kigali kandi ubu wakoze amavugurura mu bijyanye n’imyubakire. Busabizwa asobanura ko aya mavugururwa azafasha kugabanya ibisabwa kugira ngo umushoramari abone icyangombwa cyo kubaka, bikava mu byiciro 15 bikaba 7 no kugabanya iminsi 113 kugera kuri 55 kugira ngo umuntu abone ibisabwa byose kandi bikazagabanya ikiguzi ibi byose byatwaraga.
Aya mavugururwa agamije kugabanya isiragira ryagaragaraga kugira ngo umuntu abone icyangombwa cyo kubaka no kugabanya iminsi yo kubona icyangombwa cyo kubaka. Biteganyijwe ko aya mavugurura azashyirwa mu bikorwa mu kwezi kwa Gicurasi uyu mwaka.
Bimwe mu bizashingirwaho muri aya mavugurura ni uko hazajya hakurikizwa ingaruka umushinga wo kubaka inzu ushobora kugira ku bidukikije, imishinga y’inzu ziciriritse n’iz’ububiko ntibisaba isuzuma ry’ubutaka kugira ngo umuturage abone icyangombwa cyo kuzubaka.
Abagiye gutangira kubaka ntibazajya basabwa kumenyesha ibiro bishinzwe ubutaka mu gihe bagiye gutangira kubaka nyuma yo kubona icyangombwa, aha akaba ari ho ubuyobozi bw’umujyi buhera busaba abafite ibibanza kubyubaka ndetse n’abari barahagaze kubyubaka bagakomeza imirimo yabo kuko aya mavugururwa araborohereza.
Ubuyobozi bw’Umujyi wa Kigali buratangaza ko mu myaka itanu ishize umugi washyizeho ingamba zo gufasha ishoramari mu myubakire no kunoza imitangire ya serivisi mu rwego rwo gushyira igishushanyo mbonera cy’umugi mu bikorwa.


text:
NIRDA yijeje abanyenganda ubufasha mu gutanga umusaruro ku rwego mpuzamahanga
Yanditswe na Sezibera Anselme
Ikigo k’Igihugu gishinzwe ubushakashatsi no guteza imbere inganda (NIRDA), kiragaragaza gahunda gifite mu gutanga umusanzu ugamije gutuma inganda zo mu Rwanda zibasha gukora ibintu byujuje ubuziranenge bituma ibyo zikora bibasha kugera ku masoko mpuzamahanga.
Ibyo byagarutsweho nyuma yo kumurika ubushakashatsi bwakozwe ku mbogamizi n’amahirwe byagaragaye mu ruhererekane rwo gutunganya ibikomoka ku mbuto n’imboga.
Umuyobozi Mukuru wa NIRDA, Kampeta Sayinzoga, avuga ko inganda zimwe zigifite ikibazo ku mitunganyirize y’imbuto cyangwa imboga ari na yo mpamvu NIRDA yiyemeje gufatanya n’ikigo k’igihugu cy’ubuziranenge (RSB) kugira ngo ifashe inganda mu bijyanye no gutunganya ibintu bifite ireme byizewe kandi byujuje ubuziranenge.
Agira ati: “Niba dushaka ko inganda zacu zibona amahirwe ku yandi masoko, ni ngombwa ko zigomba kuba zikora ibintu bifite ireme ku rwego mpuzamahanga. Ibyo rero bizagerwaho ku bufatanye bw’inzego nka NIRDA, RSB, FDA kugira ngo tubafashe kubyumva no kuzigeraho.”
Kampeta avuga ko hari aho byatangiye ku bijyanye no gukora umutobe w’inanasi kandi hari icyo byatanze bagenda babona n’impamyabushobozi.
Mu bushakashatsi bwamuritswe bwagaragaje ko 18% by’imbuto ziri mu Rwanda ari zo zibasha kubyazwa umusaruro mu kuzongerera agaciro, Kampeta akavuga ko kuba iyo mibare ikiri hasi biterwa n’ubushobozi bw’inganda byaba ari mu mafaranga, haba kubona isoko ndetse n’uburyo bwo kubitunganya bijyanye n’ikoranabuhanga.
Kampeta kandi avuga ko NIRDA iri gushaka umuti wo gukemura ikibazo k’imbuto zigaragara nk’aho ari nke kandi zihenze ku masoko, bagirana ubufatanye na RAB nk’Ikigo gishinzwe kuzitunganya no kuzishyikiriza abahinzi kugira ngo zibyazwe umusaruro kandi zongerwe.
Kampeta avuga ko bakorana na RAB kugira ngo basuzume ahantu hari ikibazo ariko cyane cyane NIRDA igashyira ingufu mu kureba imbuto zinogeye abanyenganda kuko ari ikigo gishinzwe inganda.
Kampeta agira ati: “Turashaka kumenya ubwoko bw’imbuto cyangwa imboga abanyenganda bacu bifuza kugira ngo turusheho kubahuza n’abahinzi babashe kujyana neza.”
Kampeta akomeza avuga ko kuba icyo kibazo kigihari binaterwa n’abahinzi kubera ko kugira ngo imbuto cyangwa imboga zivanwe mu mirima zigezwe ku nganda zishobore no gutanga ibintu byiza biterwa n’ubwoko bw’ibyo bahinze n’uburyo zavanywe mu mirima.
Uwayo Desiré ushinzwe ibijyanye n’ibiribwa muri Entreprise URWIBUTSO ya Sina Gerard nk’uwagize uruhare mu bushakashatsi, abona hakenewe kongera ubushobozi bw’abahinzi mu kongera umusaruro kandi mu bwiza bakawutunganya byujuje ubuziranenge.
Avuga ko abahinzi bakwiye kwegera ibigo bibafasha byabashyiriweho kugira ngo babigishe inama z’uburyo bwo gutunganya umusaruro wabo bityo bawugeze ku nganda ufite ubuziranenge.
NIRDA igaragaza ko ahagaragaye ibihombo rimwe na rimwe byatewe n’inzira umusaruro unyuzwamo uva mu murima ugezwa mu nganda kuko byagaragaye ko habayemo ibibazo, ariko nyuma yo kugabanuka MINAGRI n’Ikigo cyayo RAB byagiye bibifatira ingamba hanyuma NIRDA nayo ikaba ije kubafasha muri urwo rugamba rujyanye n’ubukangurambaga n’ishyirwa mu bikorwa.


text:
Ubusanzwe ikirere gitwikiriye Isi dutuyemo cyitwa Atmosphere. Atmosphere ikaba igizwe n’ibice 4 aribyo Troposphere, Stratosphere, Mesosphere, na Thermosphere. Buri gice gitandukanye n’ikindi bitewe n’intera giherereyeho uturutse ku Isi.
Igice kibanza ari nacyo cyegereye Isi cyitwa Troposphere. Nicyo gice gitwikiriye Isi twebwe nk’abantu tubasha kubona n’amaso.
Troposphere igarukira ku ntera ya kilometero 17 uvuye ku Isi. Muri Troposphere umwuka uba wegeranye cyane (air particles).
75% by’umwuka uba muri Atmosphere n’umwuka wa Troposphere, kandi uko uva ku Isi ugana hejuru aho Troposphere irangirira niko ubukonje bugenda bwiyongera.
Ninayo mpamvu iyo abashakashatsi mu bijyanye n’isanzure bari kuzamuka imisozi bayizamuka bambaye imyenda yabugenewe, ndetse baba banafite ibikoresho byabugenewe bibongerera umwuka (oxygen) iyo ugabanutse.
Ikindi nuko ibicu n’ibihu tubona turi hano ku Isi biri muri iki gice cya Troposphere.
Indege iyo ziri mu kirere ziba ziri kugendera muri iki gice cya Troposphere, kuko indege ntiba igomba kugendera ku ntera irengeje kilometero 10 uvuye ku Isi, kuko iharenze yata icyerekezo.
Igice gikurikiyeho cyitwa Stratosphere, gihera aho Troposphere irangirira. Nukuvuga ngo Stratosphere ihera kuri kilometero 17 ikarangirira kuri kilometero 50 uvuye ku Isi.
Igitabo “Earth Science” cyanditswe na “Robert H.Marshall Allen Rosskopf” gikomeza gisobanura ko, Ku mpera za Stratosphere (at the top of stratosphere), ariho haba akayunguruzo k’imirasire y’izuba (Ozone layer).
Aka kayunguruzo gatuma imwe mu mirasire y’Izuba yitwa U.V rays (Ultra-Violet rays) itatugeraho kandi itugezeho yatugiraho ingaruka zikomeye cyane, zirimo nka kanseri y’uruhu.
Ikindi nuko Ozone layer ituma izuba ritatugeraho ari ryinshi. Ozone layer nayo iri kuri kilometero 50 uturutse ku Isi.
Kuri iki gice cya Stratosphere ubushyuhe bwiyongera uko uturuka hasi ujya hejuru, nukuvuga uko uva kuri kilometer 17 ugana kuri kilometero 50 niko ubushyuhe bwiyongera.
Hejuru ya Stratosphere hatwikiriwe n’igice cyitwa Mesophere. Mesosphere iherereye kuri kilometero 50 kugera kuri kilometero 80 uturutse ku Isi. Iki gice cya Mesosphere nicyo gikonja cyane kurusha ibindi bice bigize Atmosphere.
Muri mesosphere uko uzamuka uva kuri kilometero 50 ugana kuri kilometero 80 niko ubushyuhe bugenda bugabanuka, bisobanura ko ubukonje bugenda bwiyongera.
Thermosphere nicyo gice cya nyuma gitwikiriye Isi. Iki gice giherereye kuri kilometero 80 kugera kuri kilometero 400.
Muri Thermosphere ubushyuhe bwiyongera uko ugenda urushaho kuzamuka. Hejuru aho Thermosphere yenda kurangirira (kuva kuri kilometero 270 kugeza kuri kilometero 400) hitwa Ionosphere.
Iki gice cya Ionosphere kiri ku mpera za Thermosphere nicyo gituma iminara ya Radiyo (Radio stations) yohereza amajwi ahantu kure hashoboka, ariko bikabanza guca mu nyanja (Reflection of Radio waves across the ocean).
Akaba ari nayo mpamvu tugomba kubungabunga ikirere gitwikiriye Isi yacu kuko aricyo kibitse ubuzima bwacu.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
TALIKI YA 17/12/2016: IGIKORWA CYA SOS RÉFUGIÉS CYO GUKUSANYA IMFASHANYO Y’ IMITI YA MALARIYA
IJAMBO RY’UMUYOBOZI WA AFERWAR-DUTERIMBERE
Bavandimwe nshuti bo muri SOS RÉFUGIÉS, hamwe n’abafatanya bikorwa banyu mudahwema gusenyera umugozi umwe mu migambi n’inshingano zanyu, tubanje kubaramutsa ni Mugire amahoro y’lmana Umusumba byose.
Nitwa MUKARUGOMWA Thacienne, ninjye muyobozi w’Ishyirahamwe ry’Impunzi z’Abanyarwanda z’Abari n’abategarugori, AFERWAR-DUTERIMBERE mumagambo ahinnye. Ndahamya ntibeshye ko mumaze kumenya neza iryo shyirahamwe, kubera ibikorwa by’ubutazi byinshi tumaze guhuriramo, navuga by’umwihariko:
- Igikorwa cyo kugurira abana b’impunzi utu bottes( Noheli y’umwaka wa 2015).
- Igikorwa cyo gukusanya imfashanyo y’Imiti (nanone by’umwihariko yagenewe abana b’impunzi z’Abanyarwanda bari muri RDC).
Rero kubw’ibyo mbere yo gukomeza kugira icyo mvuga mbanze mbashimire ko muri INTWALI!
>.
Bavandimwe, kubera umurava n’ubushobozi mufite bwo gukomanga henshi hashoboka, mutabariza abanyu bakirenganira mu mashyamba ya RDC, ubu muri iyi minsi bakaba bugarijwe n’indwara ya maraliya, indwara ziterwa n’imirire mibi , iziterwa n’umwanda, kubera ko bamaze igihe kirenga umwaka umwanzi yarubuye umugambi we kubaburagiza no kubica, bityo bakaba barataye n’utwo bari batunze bacungiragaho, twongeye kubikubita imbere ngo mwongere murebe uko inshuti zanyu hamwe n’abandi mushobora kugeraho, ngo murebe uko mwatabaza Abagiraneza n’abandi bafite umutima utabara kongera kureba niba batakubita inzu ibipfunsi ngo barebe nibura ko baramira aba bana barikuzahazwa n’indwara ya malariya .
Bavandimwe, muzi mwese ukuntu ikibazo cya Marariya muri Afurika y’ibiyaga bigari giteye impungenge. Ndagirango mwumvise vuba aha ukuntu Leta ya RDC yatabarije abaturage bayo Moustiquaires zabuze, mbese ubona rwose igihugu cyahangayitse. Tekereza rero ukuntu Leta ihangayikishijwe n’abaturage bayo Malariya yibasiriye muri iyi minsi, bari mu mazu no mu nsisiro zabo, maze wiyumvishe uko ababa mu mashyamba batagira n’uko bamanika iyo moustiquaire birarira hasi buri buri bamerewe. Barababaje cyane rwose !!!
Sinabona uko nababwira uko mpunzi z’Abanyarwanda ziri mu mashyamba ya RDC zimerewe muri ibi bihe, zirababaje cyane rwose. Iby’intambara mwumva kubitangazamakuru mukanabisoma ku imbuga nkoranyambaga zose zisiga iheruheru izo ngorwa.
Abahazarira kurusha abandi ni abanyantege nke ; ABAKECURU n’ABASAZA, ABANA, ABARI n’ ABATEGARUGORI. Muri izi nzirakarengane abateye ishavu n’agahinda cyane dutabariza ni IBIBONDO by’inshuke birimo kuzahazwa no guhitanwa na Malariya.
Ngaho rero impano ya Noheli y’uyu mwaka kandi yatubyarira umugisha ku Imana nibe iyo kugurira UMWANA w’IMPUNZI cure ya Malariya. Ndahamya ntashidikanya ko umuntu uribukore iki gikorwa umunsi umwe YEZU Kristu azamubwira ati
>.
Reka nsoze rero Bavandimwe mbifuriza NOHELI nziza n’UMWAKA MUSHYA MUHIRE , uzababere umwaka uwishya n’ihirwe no kurushaho kuba intwali mukuvugira abatagira kivurira no gutabariza abatagira gitabara.
Murakoze murakarama
MUKARUGOMWA Thacienne